text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Category Archives: Renndo
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook ɓen eɓɓindanii naadugol ɗemɗe afriknaaje ɗen ka duncal maɓɓe. Ɓe sincani ɗum goomu wi’eteengu Facebook Translation Team, ɓen naadi heen ɗemɗe ariknaaje sappo (10). Tawano e majje gila on tuma, ɗemngal Fulfulde ngal, ngal okkiraa ton innde Pulaar-Fulfulde, ɓaawti-mun, arti Fula, ɓe sincani ngaldinngiral ka facebook e innde Translator Community for Pulaar
Eɓɓooje TPW ɗen 2016
No gelori-ɗon / humpitor-ɗon non janngooɓe Misiide tedduɓe, wonde Tabital Pulaaku Winndere yuɓɓuno jonnde hikka ka saare mawnde Dakaar e nder lesdi Senegaal ndin, battane mbatu kuuɓal (Assemblée Générale) ngu kawtital ngal nodditunoo hakkunde 5 e 6 maayuhu 2016 ngam hesɗintinnde yiilirde nden.
janngee ɗoo : Senegaal : Alhajji Alfaa Amadu Kuuru laamitike TPW fii happu ɗimmu
Pinal : Umaar Demba Ba, wallifike deftere fii Baaba Maal
ko ñalnde 12/05/2016 woni ko kumpital ngal yalti ka lowre sudonline.sn e kuɗol Maryam jigo, fii ndee deftere tiitoraande «BAABA MAAL : LE MESSAGE EN CHANTANT, REFLEXIONS SUR L’HOMME ET SON ŒUVRE», ko gaseten firirde : » BAABA MAAL : YIMA YOTTINORA, MIIJITAARE HOORE NEƊƊO ON E GOLLE MAKKO ƊEN ». Defetere Moodi Umaar Demba BA.
E nder ndee deftere, Umaar Demba BA yiltitike e golle hooreejo Daande Leñol ngol Baaba Maal. O fuɗɗirii maandingol iwdi makko ndin, o hikki ɗon leñol makko ngol, gaaci makko ɗin e mecce makko ɗen.
Dakaar : Tabital Pulaagu tintodii e koohoojo leydi ndin Maki Sal
E kumpital amen yawtungal, men holluno on wonde ka battane mbatu kuuɓal (Assemblée Générale) ngu Tabital Pulaagu Winndere yuɓɓi ngun hikka (2016) leydi Senegaal, mokobaaɓe kawtital ngal wondude e peŋngal (délégation) fulɓe iwruɓe kala nokku tintodayno e Koohoojo on Maki Sal, hooreejo leydi Senegaal ndin. Ko non kadi laatornoo, kawral ngal waɗuno ka saare mawnde Dakaar.


c: text/html

text:
Amicale Ko Faabo
Thierno Abdourahmane Bah
Dhii pularji, ko min Thierno Abdourahmani bun Thierno Aliou wallifii dhii, fii yewtu gol Amicale Gilbert Vieillard on, andina kala yimbhe wonubhe e mu’un ko lawol fewungol, ko wallungol yimbhe mu’un e leydi mu’un. anaa fii mi waawata arabu walliformi pular, ko fii ko pular on yimbhe fow nanata, fahma. E ko fii ko dhengal pular ngal bhuranimmi kala dhendhe. Awa hino pularji dhin:
Yo musibbhe an, jentee nanon, midho yewta on
fi jokkugol endhan; jabhon ko mi halata,
Nootee, wonen konu wootu, fewnen leydi men
wano mawbhe meedhen gerdunoo ko bhe sinthata!
Kala on mo nootii noddital Amicale danyay
Barkeeji buy, sabu on ko endhan jokkata!
Amicale si wuurii, dhun wonay nafa leydi men,
nafa yimbhe men, nafa julbhe fow, ko bhe sikkataa.
Amicale ko faabo ngo Allah addi e leydi men:
yo ngo faabo en faabooji moyyhi dhi hubhataa!
Amicale ko naange nge Allah fudhni e leydi men,
yo nge jalbinan en, yiitiden, en wenthataa!
Hari Fulbhe kan fii mun muulii gila duubhi hewdhi:
alaa e medhen haldeteedho ko huuwata!
Hino orniree wano muumi tun; hino dunthiree
haajuuji fow, hino jolda, yhawra, ko andataa!
Haa jooma faabori en e bawgal Makko ngal
Amicale ko nootoo inde men tuma noddita.
Kala yimbhe aduna e hewde mun, ko enen bhaleebhe
subhaa wadhaa ko huuwa, itta ko andataa.
Midho sikki non sabu dhun ko angal fottugol
defi en dhuun: koni haldiden, kala yiitida!
Yaa persidan, wonu neddho nundhudho, yiddho leydi mu’un,
e yimbhe mu’un, ko dhun tun fewnata;
Yaa mamburuubhe, wonee tamande e bhaawo oo
hooreejo moodhon, taskodhon ko o fewjata.
Bhee Fulbhe tampubhe Fuuta too, ko musibbhe men,
ko musibbhe dambe e diina fow mun, sottataa!
Koni faabodhen bhee! Anditen ko musibbhe men;
en fow wonen sadakaaji mabbhe, bhe wuurita.
Faalaadho wallude siddho mudhun ndaarataa
nafa mun, yo ndaaru nafoore bhen bhe o wallata.
Hino yeeso men teemeddhe piiji ko fewniten
fii yimbhe men, fii leydi men dhun huubhataa,
Mo no nangi goonga yo andu yimbhe fenaande fow
ko bhe liddu makko, ko aybhe makko bhe deyyhataa!
Nde Nulaadho men nulanoo, o ardi e goonga on,
kala yimbhe mehre o tawu ko aybhe bhe dunthata,
Ha non o fooli bhe fow, o fewni malaabhe bhen;
konu makko tiidhi, o hubbhi goonga mo rotthataa.
Amicale ko non wai: aybhe makko yo andu dey
si fenaande dartike yeeso goonga, nde bhooyataa.
Yo mi darto dhoo, sabu haala dhuudhuka haabhinay
hedhotoobhe; seedha yonay ko findina hubbhina.
Allaahumma salli ala sayyidinaa Muhammadin,
wa alaa ahlihii wa sahabihii, wa sallam!
Labe Nyande 15 Octoobur 1945
El Hadj Ibrahima Caba: Defte Cernoya 1998

robotstxt: allowed

filter: keep


text:
HADGE 2
Baa Ma Cwãyn Diŋ Wosela?
Baa ma cwãyn boŋ tu. Ɗu ɓe ga Jeova. Kefder Baa wãã ɓil Siŋ Wora 83:19 ga: ‘Daga á mo hay wo de ko ge ga Jeova diŋ ɗu ɓo boŋ tu. Ndo diŋ je ma Ciŋ Hãã debaŋn go ti tamsir ɓuy’. Baa diŋ Nenterse, naa kon ga. Á da naa debaŋ, blam ɓe, se daga naa mo da se lay. Á wii ga naa mo da jar tebeere wo ɓuy. (Matiye 22:35-40) Je ma Kluu-ɓuyn diŋ se boŋ tu. Je Joŋ fẽẽren ɓuy na diŋ se.
Yoo fẽẽre maga Baa joŋ ra wo mo ɓuy no, Baa tĩĩ joŋ ge taŋgu cekrega tu diŋ je peele ɓe ma kluu de daŋ lan wo ɓuy. Baa ɓo’ je peele ɓe sen le ti tamsir là, a ɗenn ga Yeso Krisi. Jeova joŋ jar peele ɓe ma lan wo blam lay.
Jeova joŋ fẽẽre ma ciŋn wo ɓuy . . . de ma ti tamsir wo lay. Naage Nene 4:11
Jeova joŋ ger wo, lan diŋ tamsir de fẽẽre ma ɓil ɓen ɓuy.
Baa joŋ Adam je tabay ma taŋgun de beɗef siri.
MA KOO MA TIGRIŊ
WÃÃRE MA DE CÕÕRE MA NI BAA!
Ɗu Baa ga hãyla?
Jar ɗe Baa de ɗu puri, mapo wo ga, Waŋkluu, Jee joŋ naa, Waŋ. Ama ɗu Baa ma cwãy de yerge baale ndar renam 7000 ɓil Bible.
WÃÃRE MA DE CÕÕRE MA NI BAA!
Baa diŋ Wosela?
Ɗu baa ga hãyla à ɓe de ɗig ti naa yawla?


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: août 2013
MAAYDE: Bagui Bouga, co-founder of Etran Finatawa, died 2 August in Switzerland after a heavy attack of asthma
Bagui Bouga, co-founder of Etran Finatawa, died 2 August in Switzerland after a heavy attack of asthma.
Bagui co-founded Etran Finatawa to bring together his nomadic Wodaabe heritage and musical culture together with the other nomadic people of Niger, the Touareg.
Saŋkaare: Yumma Dokteer Iisaa Jallo faatike to Burkina
Banndiraaɓe tedduɓe,
Suudu Baaba,
Siɓɓe e yiɗɓe,
En heɓii sunaare mawnde ! En dañii faatunnde (saŋkaare) to lesdi Burkina e ɗee balɗe yawtuɗe. Ko ɗum woni faatagol neeniraaɓe men, mawniraaɓe men ka musidal pulaaku e lesdi Burkina.
Colloque international de Ouagadougou | « La promotion des droits humains en Afrique à partir de la situation des pasteurs nomades »
« Nations Transfrontalières et Responsabilité de Protéger » par Dougoukolo Alpha Oumar Konaré, Psychologue Clinicien / Clinical Psychologist, Doctorant / PhD Student


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
E ko winndantaa Pulaar? accaa ɗon Faransee maa Engele ?
Gila mi fuɗɗii ngudude winnda wenga (yowa) e ɗemngal Fulfulde, miɗo fewtinireede ngal lamndal e nooneeji sertuɗi: Ko winndantaa Pulaar? Ko fii honɗum winndirta e Pulaar? Miijo maa e winndo Pulaar? Faandaare maa e ɗemngal Pulaar/Fulfulde? Wano-non wano-non.
Mi sikkuno ko min tun fewtiniraa ngal lamndal, kono adinooɓe lam e winndo Pulaar ɓen kadi lamndanooma sugu mun.
E nder ko mi janngata kon limooje (numéros / numbers) jaaynde Peeral nden Misra, hawru-mi e limoore sappo e jeɗɗaɓere (17) nden, yaltunde e 1/1984, taw-mi ton lamndal e jaabawol ko yowondiri e faandaare winndugol Fulfulde.
Jaaynde Peeral nden Misra non, ko ɗerewol Pinal ngol kawtal Jaŋngooɓe Fulfulde e leyɗe Arab, yaltoowal ka saare mawnde Keer nder lebbi tati kala.
E ndee winndannde haandeere ka lowre Misiide, miɗo yiɗi senndodugol e jaŋngooɓe tedduɓe ɓen, ngoo lamndo (interview) feƴƴungo hakkunde sonna Faatumata Bah (hino ñiiɓunoo Sarlon e nden hitaande 85), kañum e M. M Bakar Bah (winndanynooɗo ka jaaynde peeral on saa’i).
Haa hannde ko en hoɓɓe ka leydi men.. en ɓurtu hoolorde woɓɓe..
Sonna Faatumata (FTM) wi’i: Koto… Miɗo lamndoo! Ko honɗum woni miijo mon [ka winndugol Fulfulde]? ko honɗum on winndataa faale mon ɗen e Faransee, walla Anngelee walla ko nannde e ɗemɗe mawɗe? .
M. Bakar (MMB): Miɗo jaarne fota / sanne /masin yo Faatumata, ko tawi hiɗa himmiri (hiɗtini) anndude ko sukaaɓe ɓiɓɓe Fulɓe Afriknaaɓe faalaa..
Alla senndindiri yimɓe ɓen e kulle ɗen faamondirde e haala, winnda ɗum mara maanditoo, ɓiɓɓe mun kadi [rona] ɗum huutora..
Ko faati e ko men miijii ɗum no heewi, kono fow (e mun) ko ko moƴƴi men faalaa [wallirde] leyɗe men [ɗen] e ittude jiɓduuji adunayaŋkooji fewndiiɗi..
[kadi] neldude leyɗe ko wallitoree e fii jannde, ko non kadi darna ko jaŋngetee, nelda en .. jaŋnginooɓe… sabu haa hannde ko en hoɓɓe ka leydi men.. en ɓurtu hoolorde woɓɓe..
FTM: Ko honɗum waɗi si on winndataa e ɗemɗe janane?
MMB: Ko woni sabu mun kaŋko taguɗo [On] leñol men ngol, [Himo] mawniniri ngol.. [ɗemngal] maggol .. [O] jaŋtii ka Deftere Makko [teddunde]: (Men tagirii on gorel e deyel, Men waɗiri on leƴƴi leƴƴi, e gori gori..). O okku leƴƴi ɗin kadi teddungal mawngal.. O senndindiri yimɓe ɓen e kulle ɗen faamondirde e haala, winnda ɗum mara maanditoo, ɓiɓɓe mun kadi [rona] ɗum huutora..
Jannde Fulfulde winnda, ko ɗum tun okkata Pullo ruttaade wonkii mun e ɓanndu mun ndun [Sabu ko ɗemngal woni wonkii leñol]..
Ɗum non, kala leñol okkaa-ngol haala mun, acci-kan haala, ko honɗum sikku-ɗaa? ..
Yewtude haala janana, ko ɓuri heen bonde ko hoolorde kan haala sikka gaynii! Hara no ontigi ɓurtu jaasude..
Hiɗen seedii hannde, kala leñol e leƴƴi aduna ɗin toppitiingol ɗemngal mun, winndi ɗum janngi.. ko ngol mari teddungal..
Faatumata, ka raɓɓindingol yewtere, jannde Fulfulde winnda, ko ɗum tun okkata Pullo ruttaade wonkii mun e ɓanndu mun ndun [Sabu ko ɗemngal woni wonkii leñol]..
Ko janngude ɗemngal [men] winnda e mun taariika / daartol men, golleeji men, tawaaɗi / naamuuji / woowaaɗi men, weltaare men, sunooji men e faaleei men.. tun ɓamtata [en]..
Hay gooto ɓuraa goɗɗo, wanaa Japaneejo ɓurmaa, wanaa Angeleejo, wanaa Almanjo ɓurmaa.
Ko ɓe feƴƴitori fulɓe hannde, ko tawde ɓe winndii haala maɓɓe kan ɓe reenika..
Janngude Fulfulde winnda ɗum ko nafa mawɗo, sabu haldaama yo Pulaar/Fulfulde wonu [ɗemngal] jeyaangal e ɗemɗe mawɗe, yawtuɗe keeri Afrik..
Ko janngude ɗemngal [men] winnda e mun taariika / daartol men, golleeji men, tawaaɗi / naamuuji / woowaaɗi men, weltaare men, sunooji men e faaleei men.. tun ɓamtata [en]..
Ko ɗoo yewtere nden darii hakkunde banndiraaɓe men ɗiɗo fii jannde e binndi Fulfulde.
Miɗen tawƴinii lamndotooɓe fewndo hannde ɓen kadi, ko fii honɗum men winndirta Pulaar hoccay ɗoo seeɗa e ko ɓe hompaa anndude.
Haldaama yo Pulaar/Fulfulde wonu [ɗemngal] jeyaangal e ɗemɗe mawɗe, yawtuɗe keeri Afrik..
Ka timmoode, men anndintinay wonde Haala men kan fuɗɗii taafiɗude /jaasude, sabu jannguɓe men ɓen ko Enngele maa Faransi maa Portokeesi maa Aarabu ɓurata huutorde! Si a nanii non Pullo, ko haaloowo Pulaar, si wanaa ɗum ko o Pillo! Goonga Baaba Maal « Alla rokkunoomi ɗemngal, Pulaar kay ko ɗemngal ».
Yo Alla accu laawol Fulɓe.


text:
Pulaagu.com: Skorpa, hol innde maa tigi-rigi?
Skorpa: Miin ko Skorpa tan mbiyetee-mi sabu ko innde diŋiral ndee tan njiɗ-mi yoo huutore sabu ko kayre ngollortoo-mi..
Pulaagu.com: ... kono aɗa jogii innde kay, nde jinnaaɓe laa innirmaa?
Skorpa: (jaleeɗe).. ko goonga kay, miɗo wiyee Abdaraamaani Jaak, njeyaa-mi ko wuro ena wiyee Kayhaydi e leydi Muritani. kono ko ɗoo koɗ-mi e diiwaan Pari, noku ena wiyee Torcy e departamaa 77.
Pulaagu.com: Naamnal ngal mi waawaa woorde woni mbele aɗa nana pulaar?
Skorpa: Kaalat-mi ko laaɓɗo e pulareeje sabu ko ngal muynu-mi. Etee ko mi haalpulaar (pullo) tigi. Kono noon to baŋnge binndol, mi siwaa tawo waawde hono no mbinndirton nih sabu ko no paamirtu-mi tan mbinndirat-mi. Miɗo heen noon e etaade waawde binndol pulaar sabu minen rappooɓe oɗon nganndi ko min winndiyaŋkooɓe.
Pulaagu.com: Ko ɓuri heewde e baaruuji maa ko e rap farayseere, hol ko saabii ɗum?
Skorpa: Aɗa anndi ko e farayse njibinaa-mi, ko heen mawnu-mi. Kadi ko e yontannde njayaa-mi. Ndeen yontannde woni yontannde Farayse, haaloore, nanoore farayseere. E nder jime amen, ko kamɓe min kaaldata, kadi ko kamɓe paamata ko min kaalata koo nde wonnoo toɗɗii ko ngonka amen e nder leydi ndii, gila e mette mum haa e darnde mum. Kadi so a teskiima, haala amen kaa ko ngulka no feewi, ena waɗi ƴattooje, ñiŋooje e joopaade kala ko min ngañi walla kala ko feewnitaaki min e ngonka amen e leydi ndii. Kono noon ko min nguli kunuɗe koo wona mbonneedaagal walla ko nanndi heen, alaa. Amin njogii tan heɗotooɓe min, ko hono kaan haala welata-ɓe. So a heɗiima jooni, mbiyataa ta ko min banndiiji walla warooɓe, kono ko ñeeñal tan, wonaa goɗɗum.
Pulaagu.com: Kono hol no mbay-ɗaa e rappude e pulaar?
Skorpa: ... Ko ɗum njiɗnoo-mi haalande-ma nih kisa. Mi gollodiima e Usmaan Gaŋnge e lefol jaltowol ko ɓooyaani. Kono jooni miɗo yiɗi haŋkadi naatde e rap pulaar oo tigi mbele to Muritani toh ena waɗa keftinaaɗo caggal leydi, nanaaɗo kala ɗo rap leyɗeele Afrik haaletee. En njiyi Senegaal, walla Maali ena njogii ŋanaa mum'en dappoowo ganndaaɗo, kono to Muritani, oon yaltaani tawo. O anndaaka so wonaa e nder Muritani.
Aɗa anndi hikka mi hootiino leydi men [Muritani] ngam salminoyde koreeji e fooftoyaade seeɗa. Caggal nde ngollodii-mi e Usmaan Gaŋnge, o hollondiri-mi e gooto e gollotooɓe e gaaci to Nuwaasoot toh. Nde njettii-mi Nuwaa, ko ñalnde heen njejjit-mi ko fooftere addunoo-mi. Dumunna mo ngon-mi toon oo kala ko e golle ngon-mi, miɗo fiila, miɗo doora, haa e nder Fuuta. Ko ndeen noon paam-mi ndeke ko rap Pulaar tigi woni ko am. Yoga e waɗooɓe rap e Muritani mi jokkondirii e mum'en, min gollodii golle jooɗɗe. kadi fof mi addorii ngam liggaade ɗum ɗoo tawa ko e kaɓirɗe moƴƴe. So fof gasii, mi neltira-ɓe.
Usmaan Gaŋnge noon ko kaaw am gooto waɗi haa nganndumoo-mi. Sabu omo heewi nande miɗo faarnoroo wonde pullo, haalde pulaar, o wiyi-mi miɗo foti naatnude pulaar e ko mbaɗat-mi koo. ko ndeen njokkondir-mi e Usmaan, min njimdi e lefol am ngol. Kaŋko omo yima e pulaar, miin miɗo rappa e farayseere.
Pulaagu.com: Hol mo ngollodi-ɗaa too e rappooɓe?
Skorpa: Ko adii fof, nawnoo-mi Muritani ko fooftere e yiɗde ɓultoyaade to leydi ndi njeyaa-mi. Mi yiɗaano hay nande haala rap ena haalee! Kono nde njettii-mi, taw-mi golle ena ngoodi haa keewi! Mi gollodiima e dappoowo ŋanaa biyeteeɗo Waraba, Lam Tooro, Adviser, Big Power, ɓee fof ko e diŋiral rap Nuwaksoot ngoni.
Pulaagu.com: Kisa nih, kaalen haala klip mo piil-ɗaa toon oo. Ko jimol gonngol e lefol maa garowol cuɓi-ɗaa ngam waɗde klip walla ko kesum?
Skorpa: Ko sahnga nde gollodii-mi e Adviser miijo arani-min fiilde klip. Aɗa anndi ko e yontannde min njeyaa, ko min sukaaɓe. Ko e caŋngarte e geɗe bayɗe hono noon min ngoni tawo (jaleeɗe). Ko ɗum waɗi min njiɗi waɗde jimol e caŋngarte gonɗe e nder Muritani. Min miijii ko Nuwaksoot ko wuro haawniingo! So ñalawma arii, ena deeƴi, gooto kala ena yaha ena arta fof ena nuunɗi, en juulɗi. Kono so jamma arii tan, yimɓe ɓee mbakloo, ɓe ngona e yahde ko ɓe cuusaa yahde ñalawma koo!! Ko ndeen Ibliis dawata (jaleeɗe)!
Tawde hay gooto suusaa yimde ko wayi hono noon e nder leydi ndii, cikku-mi miin so mi ummiima Farayse, ma yimɓe paam ta ko hakilantaagal Orop njogii-mi, ɓe mbaasa waɗde heen caɗeele! Ko ndeen min pelliti waɗde jimol ngol!! Etee Muritani hannde, gaacol ena yaawi saraade no feewi sabu yimɓe ɓee jogaade cinnde baawɗe neldondirde leppi. Kala ko yalti, ɗoon e ɗoon saroo e leydi ndii. Ngati jimol kilp ngol hannde sariima no feewi e leydi ndii.
Ko min njimi koo hay gooto haalataa ɗum kono yimɓe fof ena nganndi ko goonga. Ko ɗum waɗi waɗaani caɗeele no feewi. Piilgol klip ngol kadi min peewnii haa yuɓɓi. So a yiyi mo, a sikkataa ko e Nuwaksoot fiilaa alla e makko feewneede.
Pulaagu.com: Hol to klip oo fiilaa?
Skorpa: o fiilaa ko to Hammam Bagdad ɓooyɗo oo. Aɗa anndi fof fiilaa ko jamma. Ko ɗum waɗi min mbaɗi-mo e nokku niɓɓo. So Alla klip oo yooɗii sabu o filaa ko piilgol ngol aɗa sikka ko Miami o fiilaa. Rewɓe ɓee ena njooɗi, minen kadi amin njalta heen njaltugol peewngol. So Alla jaɓii, ma o yaltu so koorka ɓennii sabu jimol ngol haalata ko geɗe ɗe nuunɗaani! Kadi miɗo yiɗi o feewniree hakkille mbele omo waya hono no njiɗir-mi nih. Ena ɗaminaa maa o yaltu toon e RTS (calol Tele Senegaal 1nol) e calol ɗiɗaɓol tele Muritani.
Pulaagu.com: Kono aan jahɗo fooftoyaade Nuwaasoot, naw-ɗaa ko juuɗe ɓole!
Skorpa: Caggal nde paam-mi golle ena ɗoo, ɗoon e ɗoon naamnii-mi yo mi nelde ngalu ko ngollorii-mi. Ngalu nguu nde ari, ummoraade cuuɗi amen Farayse, haŋkadi ɓeydii-mi suusde. Kala ko feraa e golle ɗee ko e am ummii haa heddii golle studio ɗee. Kono ko heewi e golle ɗee ko ɗoo e Farayse ɗe mbaɗetee. Mi addorii kala ko min ngullunoo ngam feewniteede ɗoo hade mum neltireede Nuwaasoot. Sabu miin ko mi balloowo tan, ko kamɓe njeyi jimɗi maɓɓe.
Pulaagu.com: Eey, en paamii a addorii gaaci rap e wolis maa, kono a artirii kadi miijooji kesi?
Skorpa: Wooroo!! Miijooji ngaddu-mi ngasataa (jaleeɗe)! Miɗo sikki nih, miijooji ɗi ngaddor-mi ɗii ena ɓurti! Ko adii fof, nde njah-mi Fuuta, miɗo heewi jooɗaade tan miɗo ndaara ko taarii-mi, miɗo ƴeewa no woniraa, no wuurdaa, no daroraa. Ɗum fof wonta e hoore am hono jimol nih. Kala ko njiynoo-mi toon ena ɗoo e hoore am ndee, maa wontu jimol pulaar so mi ɓamii kuɗol am e ɗerewol. ko goonga mi waɗaani tawo jimol pulaar ɓolɓolto, kono ko heen fayaa, ɗum woni eɓɓo am ɓurngo mawnude hannde. Ko heddii heen koo, ko darnde pulaar ndarii-mi e seŋngo rap. Kono miɗo anndi maa waɗ seeɗa caɗeele to baŋnge binndol, kono so oon sahaa yontii, ma mi ɗaɓɓu on ngaddan am balla e saato ekn...
Roɓindii koŋnguɗi Skorpaa ko Ibraahiima Saar
Skorpa e geese:
HELLO AMEN E FACEBOOK - Yantu e yiɗɓe Pulaagu.com to Facebook!
Niiwto ngol-ɗoo dokkol QR ngam yahde to hello Pulaagu e FACEOOK!
Scannez le code QR ci-dessous pour aller sur notre page FACEBOOK!


text:
JUULDE JAAMBAREEƁE 2016 Tuggi hitaande 2009 heewɓe he leñol Fulɓe pellitii jaggude balɗe ɗiɗi he kala lawru DUUJAL (05) waɗde heen juulde ngam toranaade leñol Fulɓe ɗee geɗe tati garooje: DAƊAL – DAÑAL – PAN’DIN’GOL Woni : Daɗde he kala kasaara, dañde kala moƴƴere e fan’din’de ko dañaa ko he jam. Ndee juulde 2016, teddiniraa ko Ceerno Sileymaani Raasin BAAL. Mbaydi golle ɗee ko nii lelortoo he weleede Geno moƴƴo oo : Ñalnde Mawnde ndee ko jaafnondiral, juurondiral e toranaade leñol Fulɓe moƴƴere. Ñalnde Hoyre biir ndee ko weltoraade kollirgol Pulaagu to senngo pinal e kala ko leñol ngol anndiraa ( ko wayi no yuɓɓin’de ñalɗi pinal, ñaragal Pulaagu e ñeeñal mum). Kala fedde, wuro, falnde walla teelɗo ana ñaagaa nde waɗata yila mum he ɗii ñalɗi, o waɗa heen kala ko o waawi mbele o naftoroo kadi ɗum nafa ɓesngu Fulɓe fof. Kala mo Geno wuurni haa Julaa juulaa, yoo o salligo, o juula darɗe 2, o huccita fuɗnaange, o tororoo ko arata ɗoo koo. Omo waawi suɓaade heen kala ko o welaa, walla so omo haɗtani, o waɗa fof ko adii peergol fajiri Hoyre biir. Neɗɗo ana waawi tororaade kala ko ɓernde mum labii, enen en tonngu ɗum ɗoo tan ngam newnude e wallitde . Yaa Jaami’u laabi 2454 Yaa Jaami’u laabi 1026 Yaa Jaami’u laabi 798 Yaa Jaami’u laabi 342 Yaa Jaami’u laabi 57 Yaa Jaami’u laabi 12 Yaa Jaami’u laabi 3 So a gaynii, njanngaa : Rabbanaa Innaka jaami’un naasi liyawmin laa rayba fiihi innallaaha laa yukhliful mii’aada. laabi 3. njuulaa he Annibo, torano-ɗaa Fulɓe fof jam. Jamma Hoyre biir kaalirɗe ɗee mbaɗ heen yeewtere Nguurndam Ceerno Sileymaani Raasin BAAL Njamndi 22 ɓiri weeyo Pari. Kala jiɗɗo humpitaade heen ko ɓurata yaajde, yoo o jokkondir e hoyreejo Haalirde Aanyam hono Katante Leñol KAN. Cinndel 00337 – 62 70 08 80 noddaango, IMO walla Watsap. On mbismaama he keewal. Yoo Geno tawnu en mo wuuri. On njaaraama. Kuɗol Ibraahiima Umar KAN – Katante Leñol
JEEWTE
Kan IBRAAHIIMA UMAR | 04/04/2016 | 302 views


text:
Ko ɗo ngon-ɗaadaartol annabi nuuhu 2
daartol annabi nuuhu 2
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Ndeen Nuuhu (JKM) feekiima alaa ɗo daande makko heddi, tuggi fuɗnaange ha hirnaange hay sanamuuji gonnooɗi e dow joodorɗe njani e leydi, wonnooɓe e saraaji ngidaa, ko wayi no liggotonooɓe heen ɓee. Hono laamɗo Dirmisil kañum e hoore huli haa faɗɗorii heen. Ndeen o ummiima e faɗɗere, o naamndii o wiyi : onon kam on nanii ngo luukaango ? ɓe mbi’i : ngoo luukaango ko luukaango gorko gooto ina wiyee Nuuhu, oon noon ko o kaangaaɗo, a min njawi hakkille oo no feewi. O wiyi : ngaddanee kam mo. Hono hojom tawi reenooɓe laamɗo njahii to Nuuhu (JKM), ɓe nanngi mo, ɓe ndarni mo e yeeso laamɗo Dirmisil. Ndeen oon naamndii mo : holi aan ? O wiyi : ko Nuuhu mbiyetee-mi, nelaaɗo jom winndere, mi arii e mon mbele oɗon ngoongɗina Alla gooto, ngoppon sanamuuji ɗi ndewaton ɗii.
Laamɗo Dirmisil wiyi : so tawii ngondu-ɗaa ko e kaaɗi, min cafru maa, so tawii ko a baasɗo min ngalɗin maa, so tawii ko ɗum heewde ñamaale kadi, min njoɓan maa ñamaale maa.
Nuuhu (JKM) wiyi : miin, mi wonndaani e kaaɗi, mi wonndaani kadi e baasal, hay ñamaande wootere kadi mi rewaaka, ngon-mi ko mi nelaaɗo ummiiɗo e jom winndere.
Laatiima Nuuhu (JKM) ko nelaaɗo gadano e winndere ndee, ko o jom pellital, Alla neeli mo e ɓesngu khaabil caggal nde njokki rewde sanamuuji, feeñninde sirkuuji ngam renndinde Alla e geɗe goɗɗe. Nuuhu (JKM) noddi ɓe yo ɓe ndew Alla gooto, yo ɓe mbiyi : “deweteeɗo alaa so wonaa Alla”. Nuuhu ko nelaaɗo Alla. Ndeen laamɗo Dirmisil nanii ɗum tan, o tikki o wiyi : sinno wonaano hannde ko ñalngu welnere (fête) ma mi waratno ma bargol muusngol.
Ñalnde Nuuhu jaabii laamɗo Dirmisil ndee : “alaa goongɗinɗo Annabi Nuuhu ñalnde heen so wonaa debbo gooto ina wiyee Umrata ; o resi ɗum, o jibidini e mum ɓiɓɓe tato, worɓe ɓeen ngoni ɓeeɗoo arooɓe : Saama, Haama Yaafes. o jibidinii e oon debbo kadi ɓiɓɓe tato rewɓe ɓeen ngoni ɓeeɗo : Haswata, Saarata e Buhayrata. Caggal ɓeen ɗoon kadi debbo goɗɗo gongɗinii mo, ina wiyee Wal-aba, ɓiy Ajwiil. Oon debbo ɗimmo kadi ɓe ndañdii ɓiɓɓe ɗiɗo worɓe ɓeen ngoni arooɓe ɗoo ɓee : Baayluus e Kinaan, caggal nde ɓeen ɗoon ɓiɓɓe njibinaa, debbo oo ruttitiima e diina mum gadano.
Hol no foti yimɓe goongɗinɓe Nuuhu ? Capanɗe njeeɗiɗo neɗɗo rewɓe e worɓe ngoongɗinii mo, njahdii e makko ngam o wattindi ko yaltude nokku mo o wonnoo oo, o soorii gure leƴƴi maɓɓe omo wiya “eehey mon leñol am ndewee Alla ngoppon sanamuuji mon”. So koreeji ɗii nanii ɗum tan, ɓe njalta e galleeji maɓɓe ɓe ngona e werlaade kaaƴe e paɗe, haa o waɗta mogginaade, woni heen ɗaccata ko ha o leloo ngara ngona e bippude koyɗe makko.
Ɗeeɗo geɗe gaantorɗe fof ɗe o waɗetee, so o seertii heen o ƴettata ko ndiyam o sulmoo yeeso makko, o juula darɗe ɗiɗi, caggal ɗum o ñaagonoo ɓe moƴƴere. Ko feewti e maɓɓe, o heewi wiyde : ko yaa aan Alla, mbiɗo ñaagii nde njaafoto-ɗaa leñol am ngol, waɗi noon ko ɓe mbaɗata koo, ɓe nganndaa. So ɗum ɓennii, hono mo jam e kisam ngoni e mum oo, ina jokki waaju mum ko aldaa e nimsa, ko ina tolnoo e duuɓi teemedde tati.
Maayde laamɗo Dirmisil
Dirmisil maayi ko nde Annabi Nuuhu waajii ɓe duuɓi teemedde tati e nder hitaande wattindiinde ndee, ko heen o maayi. Caggal ɗuum, ɓiyiiko lomtii mo ina wiyee Tuubin, nde o lomtii baaba makko ndee, yimɓe ina ndañii jam ndekete ko kanko ɓuri baabiraɗo oo bewde e bonde golle.
Hol sifaa Annabi Nuuhu e nder laamu Tuubin ? Kanko Tuubin, no o wayi bewde e hulɓinaade nii fof, ellee ko ndeen Annabi Nuuhu (JKM) ngoni e mum oo ɓeydii suusde reedu e waawde waajaade, haɗaani noon, hay e nder laamu Tuubiin, kala nde ɓe nani Nuuhu (JKM) ina waajoo, birtiiɗo mo fof ƴettat peɗeeli mum sukka e noppi mum ngam hoto nande ko o haalata koo, hono no Alla siforii ɗum e Ɓuraana nih. Kaaƴe neni njoowaa tan e nder galleeji ngam haɓde e Nuuhu (MJK), ko noon ɓe ngoniri e makko haa yettii hitaande makko teemedde jeeɗaɓiire, laamɗo Tuubiin saŋkii lomtii ɗum caggal ko ɓiyum ina wiyee Ɗukurdus. Oon ne kañum ina moolonoo baaba mum Alla to bannge bewre e kaaɗi e bonde golle.
Kono tan Annabi Nuuhu (JKM), ina jokki waajuuji mum dartinaani, kañum ne ɓeydi semmbe mum e muñal mum nde tawnoo ko e Alla wonndi kono tan yimɓe ɓee nattaani werlaade mo kaaƴe e fiyde mo cabbi.
Hol ko haɗi Annabi Nuuhu gaañaade e ɗee piile ? Nuuhu ko gorko mo Alla hokki semmbe e dow worɓe, wonaa mo woni kala suusi yettaade mo, rewɓe e worɓe fof. Ko noon foti wonde, ngam neɗɗo so Alla hokkii ɗum wuurde duuɓi teemedde jeeɗiɗi haa ujunere, oon hay mo yiyaani ɗum ina anndi ko celluɗo. Hay aduna mo ngon-ɗen hannde oo, so neɗɗo dañii duuɓi teemedere ina anndaa sakkii ɗum ko cellal alaa ko haali jom duuɓi teemedde joy haa ujunere.
Mette Nuuhu feewde leñol mum
Denndaangal duuɓi ɗi Annabi Nuuhu dañi ɗii, tuggi nde jibinaa haa o nelaa, ɓernde makko meeɗi muusde seeɗa ko e nder laamu Tuubiin nguu. Ko ndeen woni Alla wahiyii mo, walla mbiyen lonngini mo, wiyi mo : haŋkadi yontii mbiɗo anndi semmbe maa e dow worɓe e rewɓe, dow ɗumɗoon, alaa keddiiɗo e dow leydi walla gonɗo e nder reedu yumma mum mo ina nana ko noddataa koo. Ko ndeen o wiyi e no Alla wiyiri e Ɓuraana mum tedduɗo oo : “joom am hoto keddu-ɗaa e dow leydi e ubbooɓe dewe Alla ɗee, (ubbooɓe dewe Alla woni heefereeɓe) waɗi noon ko so tawii a woppii ɓe, alaa ko ɓeydatoo e maɓɓe so wonaa majjinde jiyaaɓe maa, ɓe njibinantaa hay huunde so ooñiiɓe ubbooɓe”. simoore Nuuhu, kaawise : 26—27
Caggal ngooɗoo eewnaango rewrude e kaawisaaji Alla gadiiɗi jangteede ɗii, Alla toowɗo oo udditi damuɗe asamanuuji ɗii ngam hormaade noddaandu makko e oon saanga Alla yeynanii Malekaaji. Ko dow ɗuum Alla lonngini mo yo o feewnu laana, kaawise, Nuuhu (JKM), wiyi : hol ko woni laana ? Alla wiyi : ko ɗum suudu leɗɗe tawa noon dogata ko e dow ndiyam. Alla yamiri mo yo o lor leɗɗe e dow leydi tawa ko lekki ki ɓoli firti ko lekki ki alaa giye, nde o wiyaa yo o lor lekki kii tawa ina haɗaa yaltinde hay waadere, leydi kañum ne ko noon, ngam kañum ne yamiraama hay huunde hoto fuɗ e dow mum e oon saanga, kadi hay rewɓe njibintaa, muumunteewon e kulle ladde fof ina kaɗaa ndeen jibinde, ndiwri e gertooɗe kala ko noon.
Wiy ɓe ko leeɓte njippinanoo e yimɓe e oon yonta ngam heewde ɗum en bakkatuuji fawaade heen kadi nde tawnoo yimɓe balɗe mum en ina njuutatnoo ko tagi jibingol wonaa no wayi jooni nih. Ɓiɗɗo debbo jibinirde duuɓi sappo e goo walla duuɓi sappo e ɗiɗi, ko ɗum tagi nelaaɗo Alla mo jam e kisal ngoni e mum oo wiyi : nguurndam yimɓe leñol mum ko hakkunde capanɗe jeegom haa capanɗe jeeɗiɗi hitaande, so ɓurii ɗoon yo joom mum anndu juutnanaama. Ngam so wayaani noon winndere yaawat ɓittude.
Hol ko addani Annabi Nuuhu yaltude oon nokku ?
Caggal ko jangtaa ɗoo ko ɓenni koo, nde waɗi Annabi Nuuhu yamiraa yo yaltu oon nokku tiindoo to leydi Kuufa, o eggina toon lekki kii no yamiraa yo o lor ki, ɗum waɗani mo caɗeele sanne hol no o addirta kiiɗoo lekki mawki ki alaa giye. E nder oon ɗoon nguumu ngaama, haa Alla lonngini mo gorko gooto ina wiyee Aawaja ɓiy Unuku ina addana mo lekki kii, ko ɗoon o fuɗɗii fof.
Naniraama ganndo gooto ina wiyee Kisaayi o wiyi : hono Unuku ɓiy Aawaja laatiima ko o gooto e ɓiɓɓe Aadama ko jom gite luuru laara, ko o neɗɗo bonɗo ŋari sanne so ɗum ɓennii hono Saharata ko debbo ƴoƴɗo ceeɓɗo no feewi ko kanko jibini Aawaja caggal nde bo jibini ɗum ndee, ko ina tolnoo e duuɓi teemedere o saŋkii. Nde Aawaja ɓiyiiko yahi haa mawni, woni neɗɗal timmungal, timmuɗo tagoore no feewi. Ngam hawraama aduna oo fof, ko kanko ɓuri heewde doole ngam wiyaama njuuteendi makko darnde ko teemedde jeegom diraa e diraaji ndeen, jooni ɗum hawrata ko diraa e feccere neɗɗo ɓurɗo timmude e men hannde.
Njaajeendi makko kadi foti ko no njuuteendi makko ndii nii, ngam wiyaama nde ɗuufaan ari ndee, roŋkii ɓennude daande makko, firti ko waawaani moɗde darnde, saka o yooloo. Caggal ɗumɗoon kadi, won wiyɓe omo waawi jooɗaade dow haayre o foocca juŋngo makko nder maayo, o nannga toon liingu mawngu, kadi so omo yiɗi juɗde liingu nguu, o fooccat juŋngo ngoo dow e yitere naange haa ngu ɓennda, o ñaama ngu. Wiyaama kadi so tawii o sekanii yimɓe wuro, o fiyandirtaa e mum en, o ummoto tan o soofa e wuro ngoo, kamɓe fof ɓe njoolo.
Wutte Aawaja
Aawaja meeɗii finde subaka, o noddi yimɓe wuro maɓɓe o wiyi ɗum en mbiɗo yiɗi kettanon mi wutte bagi bukki (coton ). Yimɓe wuro ngoo njooɗii, njeewtidi no wutte oo feewnirtee, haa ɓe nanondiri eɓe mbaawi hettande mo wutte, kono kettugol ngol mudda mum ko hitaande timmunde nde fuɗɗoo gasde, kanko ne o wiyi : njoɓdi wutte oo hitaande ndee o yoɓa. Wutte hettaama, o ɓoornaama wutte oo, caggal ɓoornungal ngal o yalti wuro ngoo ngam yiiloyaade ko o yoɓiri coggu wutte oo, woni toon ko juuti o dañataa ko o yoɓiri, o artata ngam o suusaa ñamaande etee yimɓe ɓe njiɗii heɓde jawdi mum en, kono cuusaa abbaade mo.
Kono Annabi Nuuhu ina yaakorii ko kanko tan waawi addande ɗum lekki ki anniyii waɗirde laana ka yamiraa yo feewnu kaa.
En ndartinii ɗoo daartol ngol haa ñalnde woɗnde, njokkiten no lekki kii addiraa e no laana kaa feewniraa.
Jibriil Muusaa Joop


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Tag Archives: liimaanu
Hadiis : Fii lislaamu, e liimaanu, e lihsaanu (Moƴƴinngol)
Eggaama e Umar (yo Alla wele mo) , o wi’i: Fewndo men jooɗinoo ka Nulaaɗo Alla jom kisiyee on, tun ƴellitii e dow amen gorko tiiɗuɗo rawnude comci, tiiɗuɗo ɓawlude sukundu, yi’otaako e makko batte seteyaagal, hay gooto e amen kadi anndaa mo. Haa o jooɗii takko Annabuuji on (yo O his), o tuugindiri kopi makko ɗin e kopi maɓɓe ɗin (Nulaaɗo), o waɗi newe makko ɗen e hoore buse makko ɗen. O wi’i:


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: septembre 2013
Deŋtal sukaaɓe Fulɓe janngooɓe he duɗal haaɗtirde jaŋde Seek Anta Joop Dakar
Banndiraaɓe tedduɓe, ñannde 5/9/2013 sukaaɓe Fulɓe janngooɓe he duɗal haaɗtirde jaŋde Seek Anta Joop Dakar, njuɓɓinii yeewtere mawnde, wonnoo tiitoonde mayre ko : fotde ɗemngal men Pulaar/ Fulfulde he kabrirɗe Senegaal e darned ɗanniyankooɓe he majje. Halfinanoo ndee yeewtere ko jaayndiyaŋke men mbi’eteeɗo : Hemmee Aamadu Lih.
Manoore Ceerno Abdurrahmaan Labe: Yimre I: Fii Buruure
1. Miɗo yuɓɓa ɗooo mi sifoo tagoodi no leydi men
tagiraa. Ko neema mo Alla okki mo lannataa.
2. Si a eɓɓidii ndi e leyɗe goo a yi’ay kisan
ɓurdal njanal ŋalɗaa tawaa Gine bontataa.
3. Hino woodi leyɗe ɗe funnataa ko remaa e mun.
Di’e saaƴataa ko nguleendi tun hara ɓuuɓataa.
Ceerno Abdurrahmaan Bah, kaliifu on Labe faatike Gine (1916-2013)
Musiɓɓe tedduɓe,
Hannde kadi ɓiɓɓe fulɓe fow no e sunaare, teŋtinii fulɓe gine, ko ɗum woni maayde kummaluujo men tedduɗo lolluɗo, nanntuɗo innde ka dawla islaamu fuuta e leydi gine ndin fow. Ko ɓen woni Ceerno Abdurrahmaan Bah, gooto e geɗalɓe waliiyu Alla on Labe Ceerno Aliiyu Ɓuuɓa ndiyam, geɗal neene Mariyama Fadi Jalloh.
Kaɓɓe Tawhid (3)
Al’ iraadatu
Muuyugol ngol
Innal’Allaaha
Kanko Allaahu.
Yaf’alu
Himo huuwa.
Maa yuriidu
Huunde ko O muuyi (yiɗude).


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: août 2014
Hadiis : Fii lislaamu, e liimaanu, e lihsaanu (Moƴƴinngol)
Eggaama e Umar (yo Alla wele mo) , o wi’i: Fewndo men jooɗinoo ka Nulaaɗo Alla jom kisiyee on, tun ƴellitii e dow amen gorko tiiɗuɗo rawnude comci, tiiɗuɗo ɓawlude sukundu, yi’otaako e makko batte seteyaagal, hay gooto e amen kadi anndaa mo. Haa o jooɗii takko Annabuuji on (yo O his), o tuugindiri kopi makko ɗin e kopi maɓɓe ɗin (Nulaaɗo), o waɗi newe makko ɗen e hoore buse makko ɗen. O wi’i:
Ɗemngal e jaayndeyaagal e naalankaagal
Ndee winndannde na renndini toɓɓe ɗiɗi cinndondirɗe e ɗemngal, ɗeen ngoni: jaayndeyaagal (media) e naalankaagal (musique)
Ko adii fof mbaɗen naamne (lannde, laɓnde) naatirɗe ndee winndannde ngam ɓeyden faamude ko nde yahata, ɗeen naamne ngoni : holko jaayndeyaagal e naalankaagal waawi battinde e ɗemngal e pinal ? mbela naalankaagal na harmi? mbela Fulfulde na heɓi geɗal mum e jaayndeyaagal e naalankaagal nder leyɗe men hannde.
Hollital : CPI on no lamndii nantinooɓe e Fulfulde
Ko en innde tayre firo nden « Greffe », e ngumel ɗemɗiyankowel sarwiis nantino ngon ka porkireer on CPI woni ko hollital ngal iwri, sarwiisi on no wi’ee : « Section de traduction et d’interprétation du Greffe ou Unité des services linguistiques du Bureau du Procureur », e dow niimoro : 3087FE-RE2 wonde ñalaande sakkitore nden e winnditugol ngol ko 30.09.2014 happanaa! Si ɗon hewtii, haray damal ngal uddaamaa! Kala non ƴettaaɗo e ngal duncal, ɓe yoɓay mo hitaande nden fof e hoore non ɓe dankitotaako ɓeynguure makko nden si ko ɓeynuɗo. Dumunde nden kan happaaka, ko ko hesɗintintee tuma kala nde feere mun yani.


text:
Seedeeɓe Yahuwah ɓen — Ko men homɓe ?
Ko men ɓe leƴƴi ɓuruɗi teemedere e wonaa haala woota men wowlata, kono meɗen fotti e huunde wootere. Ko ɓurani men kon ko teddingol Yahuwah Joomiraaɗo on e Taguɗo piiji ɗin fow. Meɗen etaade jokkugol misal Iisaa Almasiihu on e meɗen yiɗi noddeede Almasiiyaaɓe. Mo kala e amen huutorto saa’i mun wallugol yimɓe no ɓe janngira Deftere Allah nden e no ɓe anndira fii Laamu Allah ngun. Sabu ko men woni e waajaade kon, maa yewtude yimɓe ɓen fii Yahuwah e Laamu makko ngun, meɗen noddaa Seedeeɓe Yahuwah ɓen.
Lasidee jokkorde amen nden ka Enternet. Janngee Deftere Allah nden ka Enternet. Ɓeydee janngugol fii amen e fii dewal amen ngal.


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: juin 2016
Eɓɓooje TPW ɗen 2016
No gelori-ɗon / humpitor-ɗon non janngooɓe Misiide tedduɓe, wonde Tabital Pulaaku Winndere yuɓɓuno jonnde hikka ka saare mawnde Dakaar e nder lesdi Senegaal ndin, battane mbatu kuuɓal (Assemblée Générale) ngu kawtital ngal nodditunoo hakkunde 5 e 6 maayuhu 2016 ngam hesɗintinnde yiilirde nden.
janngee ɗoo : Senegaal : Alhajji Alfaa Amadu Kuuru laamitike TPW fii happu ɗimmu


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Category Archives: Taali e Tinndi
Mawninen fii Taali men, ñannde noogay maarasi, ñalaande mawninirnde Taali
Sakiraaɓe teddduɓe,
Gila e hitaande 2004 nden, winndere nden fof halduno fotti suɓii ñalaande noogaas (20) lewru Maarasi (Mbooy) ndun ngam mawningol finaa-tawaa kafaaɗo e aduna on fow, ɗum woni Taali (Contes). E hitaande kala non tiitoonde suɓete e innde ñalaande nden, hikka 2014 on, ko ndee tiitoonde suɓaa « Monstres et Dragons », hiɗen gasa firirde ɗum « Sari e Bono » wano woowiraa non ka men.
Taali yoo… Ko kaareeru goo nun…
ko kaareeru goo nun, laatinoo hari ndu nawyii, ndu immii fii yahugol ka buruure, ndu ñaamoyi ton manngooje, artugol mayru, tawi ɓanndu ndun heƴƴiɗii ndu wontii suka, naatugol mayru ka suudu lannɗo on (ka ndu jeyaa ɗon), lannɗo on lanndii ndu: E ko honɗun woni sabu ɗun?
Kaaleeru ndun naɓti jaabii wondema ko ɓiɓɓe leɗɗe ndu ñaamoyi ka buruure
Lannɗo on wi’ani ndun: Addanoyin ɗen ɓiɓɓe mi yi’a, kaaleeru ndun yehi addoyi ɓiɓɓe kii mangohi ndu jonni lannɗo on, lannɗo on kadi aawi ɗum ka makko, ɗum fuɗi wonti mangohi njani, kin mangohi rimi. Lannɗo on liwti mangoore inni yoo ñaamu o ndaara si tawii ko kaaleere ndun innunoo mo kon ko goonga. Kono o aamiti kanko on, o noddi ɗon kurkaadu makko goo yo on ñaamu o ndaaraa, on ñaami tun maayi! Lannɗo on yeƴƴitii o ndaari kaaleeru ndun, o wi’i: Jaka ko warugol lan faala-noɗa?! O nangi nduu kaaleeru, o ɗeɗɗi ndu o wari.


text:
Ñaawooje guut
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”.
Ina ŋata, ŋatataa fof, woɗɗinde koyngal mum ɓuri !
Gila telefoŋaaji cinnde njoli, annduɓe ina ngondi e ngoƴa laaɓeede mbele ɗi ngalaanaa cellal yimɓe tanaa. Ko waɗaa heen e wiɗtooji ina heewi. Ina waɗi heen kollitɗi tanaaji koolkisaaɗi e puɗi (ƴeew fooyre ɓamtaare tonngoode ….), ina waɗi heen ɗi alaa ko njaltini ko laaɓti. Ko laaɓti heen tan, ko ina sikkaa no feewi ɗi moƴƴaani e ngaandi, haa teeŋti noon e ngaandi sukaaɓe.
Daartol Annabi Nuuhu (2)
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Eɓɓaaɗe 10 faggudu bonannde jawdi
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc », woni « ñiiwa ndaneewa », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe doŋngal ngal alaa nafoore so wonaa heewde lorla e bonannde.
Wolde Gaawol Suwees
Haa hannde en njaltaani Misra. E winndannde men yawtunde faatunde e Gaawol Suees, en njoopinooma heen wolde saabinoonde uddugol gaawol ngol fotde duuɓi …, nde Gamaal Abdel Naseer felliti waɗtude ngol jeyi leydi Misra. Jooni nduttano-ɗen wolde ndee, ngam ɓeydaade humpitaade sababuuji mayre, hol waddatnooɓe, hol nde yahri e hol batte mayre e gaawol hee e leyɗe kaɓatnooɗe ɗee.
“So sagata remaani, yaha ko ɓuri casol mum !”
Eɗen ciftina ɓesngu nguu ko Pulaar walla Fulfulde haali e ndema : « So neɗɗo wammbaani naange, woni turaaki remi, roondoo nge, woni yahde ina jiggoyoo ko wuurdi. So neɗɗo remaani, yaha ko ɓuri casol mum woni taƴde jolɗe ina ɗaɓɓoya ko wuurdi. Fitti, fottee woni so neɗɗo gaynii ko soñnoo alaa e sago ɗannoo ina yiyloo ko wuurdi. Ndema ɗeɓiino mettude, kono mettaade ɗalaani ».
Amerik : haa hannde paltoor ina lutti toon
Lowre internet wootere to Amerik ina waɗi wiɗto ngam anndude “hakkunde kitaale 60 (nde paltoor woodi toon ndee) e jooni, hol heen nde ɓaleeɓe ɓuri heewde wareede”. Najoore ! Wiɗto ngoo yaltinii wonde “jooni ɓe ɓuri heewde wareede e nde paltoor woodnoo toon ndee”.
Ɗaanaade e niɓɓere ɓuri !
Wonaa enen kaali, ko wiɗto kadi waɗaango to duɗal jaaɓihaaɗtirde wuro na wiyee Leyde to Pays-Bas wiyi noon. «Lomlomtondiral jamma e ñalawma » walla mbiyen « annoore e niɓɓere » wonande yimɓe e kullon, ko huunde fotnde ɗoofteede, nde ɓalndu kam e hoore mum hatojini. Ganndo gardiiɗo ngoon wiɗto oo wiyi « Min tawii so ngaal deggondiral ‘annoore / niɓɓere’ ɗooftaaka eɗum baɗtina no feewi e cellal.»
Angateer yaltii Dental Orop
David Cameron woppanii Theresa May, duuɓi 59, ngardiigu guwarnama Biritaan. Ngol woni ɗiɗmol ko debbo ina ardoo Laamaandi ndenndundi. Jogori ɓurde maantinde e golle makko ko termondireede no leydi makko yaltiri Dental Orop.
Joɗnde 27ɓiire Dental Afrik (UA) to Kigali : Maruk na yiɗi artude
Mawɓe leyɗe Afrik njooɗiima ñalnde 17 e 18 sulyee 2016 to Kigali (Ruwanndaa) e joɗnde mum 27ɓiire e gardagol Idiris Debi, gardiiɗo Dental Afrik e oo mudda kam e Nkosazana Dlamini-Zuma mawɗo Goomu Dental Afrik.
Hol fof ko jaŋde nafata ?
“Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?” (konngol Robert Mughabe)
Ko aldi laamu Muritani e IRA ?
Ñalnde 29 suwee 2016, pelɓondiral muusngal waɗii hakkunde semmbeeji kisal (polis e sanndarmori) e hoɗnooɓe e « gasra » kuccitɗo e « Hopitaal Buammaatu » haa waɗi gaañiiɓe e semmbeeji kisal ɗii e hoɗnooɓe ɗoon ɓe yantude bonanndeeji goɗɗi (kaar polis duppaaɗo, barakuujikelaaɗiekn..).
Laamu ñukkintoongu ɓiɓɓe leydi
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Daartol Annabi Nuuhu (1)
E Innde Alla jom yurmeende aduna e wattannde. Daartol Annabi Nuuhu mo yurmeende Alla e kisal ngoni e mum. Kanko Nuuhu ko o ɓiy Laamaka, ɓiyum Muta-wasila, ɓiy Annabi Idiriisa mo jam e kisal ngoni e mum (JKM), ko kanko woni mo Alla adii nelde feewde e yimɓe e nder winndere ndee.
Eeraango Sileymaani Kan, hooreeje gadano FƁPM
Fedde Ɓamtaare pulaar heɓii duuɓi capanɗe nay (40) caggal nde laamu jaɓi goodal mayre e nder leydi ndi ; yamiri yo nde waɗ golle mayre e nder Muritani no diidorii. Ɗum ko hoolaare e jogaade jikke addi haa ɗuum heɓaa.


text:
Jaaymdiynkoobe
E nulaango Pulaagu.com to Niw York, mi heɓii fartaŋŋe mawɗo so naatde haa ɗo jaayndiyaŋkooɓe winndere ndee kala ngoni, ngam addude humpito labaango feewde e Fulɓe, feewde e Afriknaaɓe wonnduɓe e ngoƴa mawɗo no oo fitina oo jogori gasirde. Ko ɗum waɗi ñalnde 23 Juko, ɓamɗe fiɓnde yahde haa Manhattan ngam tawtoreede golle ɗee. Sanne huunde ndee newiima tigi sabu mi yettiima ɗo Galle Ñaawirɗo Niw York (Criminal Court) sahnga 9:00, tawi DSK araani tawo. Nde njettii-mi ɗoon ɗo 100 Center Sreet ɗoo, ko adii waɗande-mi kaawisa ko teemedde teemedde jaayndiyaŋke ena ɓuña hakkunde kameraaji, lampaaji, ɓoggi e kaɓirɗe goɗɗitiiɗe. Gooto e maɓɓe kala ena memboo, ena ƴeewtoo, ena sabboo tuma keeriiɗo mo DSK foti arde ummoraade to galle mo o hoɗi oo gila caɗeele ɗee puɗɗii. Alaa Tele walla rajo walla jaaynde mawnde e winndere nde yiyaaka toon. Pulaagu.com hokkaama yamiroore yoo naat to lowre jaayndiyaŋkooɓe toh gila njettii-mi e nokku oo. Ko ɗoon haŋkadi puɗɗii-mi ɓamde nate yahooɓe ena ngarta, jaaydiyŋkooɓe sabbiiɓe haa teeŋti e arɓe seppude ngam semmbinde Nafisatu Jallo walla kadi arɓe ñiŋde-mo, yennude e ƴattaade-mo bonɗe!
Mi heɓii yeewtidde toon e yoga e ɓaleeɓe Ameriknaaɓe arnooɓe seppande ndimaagu Nafisatu Jallo. Eɓe mbaayna alluuje maɓɓe e beywe maɓɓe ena mbinndaa eeraali yoo kuugal muusngal waɗe e DSK oo "jaasɗo, ƴeewotooɗo, battam-boniijo"! Kono hay pullo gooto mi yiyaani ɗoon ñalnde heen ena seppa walla ena semmbina Nafisatu. Njiy-mi toon ɓaleejo Afrik ena seppa ko debbo gooto Senegaalnaajo, nehiiɗo Cees. O wiyi addi-mo ko wullude mettere makko e Nafisatu Jallo mo o yenanaa ko "penoowo". O wiyi wonde "so neɗɗo ɓamii tergam mum waɗii e hunuko am, mi ŋat-maa haa ngullaa walla haa taƴa"! Ngati e yiyannde makko, gila kaa-ɗoo haala yalti, omo anndi Nafi no haaldi nih yahraani noon.
Kono Nafisatu heɓii yimɓe seeɗa arɓe daranaade-mo. Ko Ameriknaaɓe ɓeleeɓe e woɗeeɓe. Ɓe nganndi alluuje maɓɓe, bawɗi maɓɓe, ena konnga. Sahaa kala, ɓe toƴƴa daaɗe kadi eɓe njaŋtoo DSK ko hunuko waawaa reftude!
Kenneth Thompson
Sahnga waktuuji 11:00 werlaa 4X4 moolanaaɗo Alla joofi e damal Ñaawiedu nduu: DSK e joom suudu mum Aan Sinclair njalti, eɓe ñaantii haa ɓe mbaɗti ɗelkude. Werlaa goonooɗo caggal maɓɓe oo, awokaaji maɓɓe ɗiɗo ɓee njalti heen, ngati catiimo kaŋko e Aan. Jeese maɓɓe ena uddii, kono ɓe nanndaani e faayɓe. Ko ndeen ɓe puɗɗii ŋabbude e taaɓorɗe ɗee ɓe payi nder... Ko ɗoo falaasuuji natirɗe jaayndiyaŋkooɓe ɓee ngonti majaango wooto... DSK e wonndiiɓe mum naati e nder Criminal Court toh. Ooon sahaa, arnooɓe seppande Nafisatu ɓee ngoni e wullude, ena mbeddoo konngi mettuɗi fayde e DSK. Eɓe ooloo mette maɓɓe ko Cyrus Vince jogori naamnade ñaawoowo oo yoo woppit DSK koo!
Michael Gray
Jaayndiyaŋkooɓe ɓee kañum'en ne laawii, ɗoo e ɗoon, jooto e maɓɓe naati e jokkondiral tolbec fayde e tele mum. Ɓee ko Sapoo, ɓee ko Kolommbi, Ɓee ko Dotclannda, e ummiiɓe Orop haa keewi. En ceediima toon Associated Press, Reuters, CNN, ABC, Novellas, AFD, iTele e BFM TV ummiiɓe Farayse! Kono, musidɓe tedduɓe, ko ɓee-ɗoon fof alaa e maɓɓe jogorɗo winnndude winndannde e ɗemngal ngal Nafisatu Jallo muyni ngal. Ngati ko ɗum waɗi darnde Pulaagu.com e nguu ñalngu wonde darnde mawnde nde Fulɓe poti faarnoraade. Mi yeewtidii e jaayndiyaŋkooɓe leyɗeele keewɗe ngam anndindeɓe ɗemngal Fulani ngal (Pulaar/Fulfulde) ko janngeteengal, binndeteengal etee jaayndeeji mum ena ngoodi. Mi wostondirii e heewɓe e maɓɓe karte jokkondiral so tawii eɓe katonjini e anndude Fulɓe tigi, ɓe njokkondira e Pulaagu.com.
DSK ɓooyaani to nder Ñaawirdu toh... Wonanni cappanɗe tati hoƴom, o yalti. Hade ɗum, minen jaayndiyaŋkooɓe ɓee fof sahaa kala min mbiyee omona ara: min puɗɗoo fiilde, ɓeya kebla natirɗe mum'en, ɓeya too naata e tolbec e teleeje mum'en. Kadi ɗum arta, ɗum deeƴa. Nde min cooynii werlaa 4X4 maɓɓe oo udditaa, ɓadinaa yaltirde Ñaawirde ndee, ko ɗoon min laaɓaa wonde jooni o ara! Wonaani dumunna, DSK e wonndiiɓe mum, awokaaji ɗiɗi ɗii ena catiiɓe, njalti, kamɓe fof ɓe tiindii to werlaa too hay huunde ɓe mbiyaani. Jaayndiyaŋkooɓe mbeeɗi-mo mikkorooji ngam heɓde e makko konnguɗi gadani caggal nde o heɓti ndimaagu makko, kono hay gootol o dartaaki walla o yeeƴii. Kamɓe fof ɓe mbiyi e werlaaji ɗii meƴƴu, ɓe payi galle DSK sara ɗoon. Ko oon tuma woni nde min tellii min payi to yeewtere jaayniende ndee waɗetee toh. Mikkorooji teemedere ceŋaama e kameraaji, ndarnaa yeeso ɗo kamɓe waɗdooɓe ɓee njogori arde, gooto e maɓɓe fof haalanamin hujja mum e yiyannde mum e ko joli hannde koo. Ngati joli hannde 23 Juko 2011 ko Dominik Stroos Kaan wiyaama nattii tuumeede ƴeeɓagol Nafisatu Jallo haa haŋkadi o hokkitaama ndimaagu makko.
Teleeji winndere kala ena tawaa
DSK ɗaccitaama kono seertaani tawo e Nasisatu Jallo. Awokaaji Nafi ko laawiiɓe caggal nde DSK laɓɓinaa e ndee bonannde. Kenneth Thompson, mawɗo awokaaji Nafi oo wiyi wonde hannde "laawol saliima hisnude debbo tunwinaaɗo, laawol wiyi darantaako rewɓe men, sukaaɓa men, neeniraaɓe men". Kono awokaaji DSK, nde ngari e haalirde hee, mbiyi ko laawol rewii ɗo foti rewde ɗoo sabu DSK meeɗaa ƴeeɓaade Nafisatu Jallo hay sahaa! Ɓe njuutnaaki e haala sabu eɓe poti ruttaade galle DSK ngam manwninde poolgu maɓɓe e ngal joljolal ngal aduna oo fof rewiwndii gila lewru Duujal. Miin, ne, ko ɗoon naatmi e Manhattan ngam yillaade won e nokkuuji lolluɗi bayɗi hono Ground Zero... Kono nde njahmi haa keɓmi Wall Street tan, njiymi ujunnaje neɗɗo ena ndoga ena njalta kuɓeeje toowɗe Manhattan! Wiyaa ko leydi ndii ko ko yerɓi yerɓannde 5,9 e ɓeto Rischter... Ko ɗoon tan ɓam-mi natirgal am, ngon-mi e ɓamde nate gollotonooɓe e birooji mum'en ena njalti ena moolii e laabi wuro ngoo... Ma en ngatu e yerɓannde ndee so Geno haajii...
Kuɗol Ibraahiima Malal Saar
Nulaaɗo dariiɗo Pulaagu.com to New York Criminal Court (Manhattan)
HELLO AMEN E FACEBOOK - Yantu e yiɗɓe Pulaagu.com to Facebook!
Niiwto ngol-ɗoo dokkol QR ngam yahde to hello Pulaagu e FACEOOK!
Scannez le code QR ci-dessous pour aller sur notre page FACEBOOK!
.::| GIƊO PULAAR - WALLU PULAAGU/ DONATE TO PULAAGU / AIDEZ NOUS! ||::..
Aidez-nous à mieux défendre le Pulaar en faisant un don...Mballee-min e koppore ngam ƴellitde Pulaar...
ON NJAARAAMA FULƁE...
{mosloasposition facebook}
{mosloasposition disclaimer}


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Presse
Jaŋngooɓe tedduɓe, ngoo hello ɗoo ko ka men weeɓitana on kawre amen e mejaaji sertuɗi, ɗi no yewta fii amen, walla fewtina-men lamnde ko yowitii e Misiie Network. Ɗum non ko wano Rajooji men fulɓe, maa lowe enternet, e ko nanndi.
E ɓawgal Geno, men hawruno e jaaynirɗe (médias) ɗuuɗuɗe, ɓe waɗi men jeewtide (interviews), men humpiti-ɓe fii eɓɓooje amen ɗen Misiide. On taway ɗum les ɗoo:
Jaaynde nde men adii tintotude, ko Rajoo Renndo ñannde 6 mbooy (mars) 2013, ngam humpitude banndiraaɓe men fulɓe heɗotooɓe Rajoo Renndo on sinnceede/soseede lowre Misiide nden ka enternet. Ɗum woni kawral yuɓɓiingal, hebbiniraangal teddule e jonnondiro pehe. Janngiree ɗoo kawral ngal.
Ñannde 20 Colte (Fabraa’ru) 2013, men tintoduno kadi e lowre mawnde hino wi’ee Global Voice ɓe waɗi men lamndo fii Misiide Network e eɓɓooje amen, e fii Pulaar e Teknoloojii Keso, e ko nanndi. Ɗum non hari ko battane mawningol ñalaande ɗemɗe neeniije ɗen 21 Fabraa’iru .
Kawral nagl ko ka Faransiire waɗi, kono men ñogguno nde e Fulfulde ka selirde ɗoo, kadi, kawral firano e Engele, yowaa e sengo Engele ngon ka Global Voice. Winndannde nden fillitaa e lowe heewuɗe, wondude e dingire renndo.
Ɓawti ɗum, men tintindii e Rajooji men goo kadi, men humpitiɓe kesi fewndiiɗi e ligge men; wano Radio Fouta Info, e Kañum Radio Renndo, e Rajoo Fulfulde immorde Keer (Misra), e nanndo maɓɓe.
Fewndo ɗoo, miɗen kippi no men yowira Ojooji ɗen kawre amen, ngam heɗoɗon humpitoɗon ko ɓuri nii.
En haa saa’i.
Calminaali Misiide Network.


text:
Toɓere 9
Honno welo welo heɓorto ka ɓeynguure men ?
1. Fii honɗun dewgal no moƴƴani welo welo ɓeynguure ?
Oo Kibaaru moƴƴo ko ka Yahuwah o iwri. Himo faalaa yo fow heɓu welo welo ka ɓeynguure mun (1 Timotee 1:11). Ko kanko fuɗɗi humugol dewgal. Ko dewgal humaangal addata welo welo e nder ɓeynguure e hoolaare hakkunde gorko e debbo. Ɗoftiiɓe Allah ɓen no haani teddinde sariyaaji leydi ka ɓe woni ɗon fii humugol dewgal. — Janngee Luuka 2:1, 4, 5.
Honɗun Allah miiji fii dewgal ? Himo faalaa dewgal hakkunde gorko e debbo yo wonu haa poomaa. Yahuwah no faalaa yo laaɓal wonu hakkunde gorko e debbo (Yahuudiyankeeɓe 13:4). Himo aɲi ko gorko e debbo seedata (Malakii 2:16, TMN). Kono sariya Allah on fii seedigal, ko si gorko on maa debbo on waɗii jina, ɓe waaway seedude. — Janngee Matta 19:3-6, 9.
2. Honno gorko e debbo jogondirta ?
Ko Allah tagunoo gorko e debbo, o holluno ko ɓe haani waɗude (Fuɗɗooɗe nden 2:18). Jooma ɓeynguure no haani ɲamminde, holtina e janna ɓeynguure makko laawol Allah ngol. Himo haani yiɗugol ɓeyngu makko moƴƴa. Gorko e debbo no haani yiɗindirde e mo kala teddina ɗimmo mun. Ɓe accindirana hakkee, ɓayri alaa mo faljataa. Ko ɗun addata welo welo e nder ɓeynguure. — Janngee Efeesi 4:31, 32 ; 5:33 ; 1 Petruusu 3:7.
3. Hiɗon haani seedude ɓayri on nantondirtaa ?
Si tawi on alaa nantondirde, mo kala no haani jogoraade ɗimmo mun hoore giggol fii no fottiron (1 Korenti 13:4, 5). Daaluyee Allah on no holli hinaa seedugol woni feere moƴƴingol hakkunde gorko e ɓeyngu mun. — Janngee 1 Korenti 7:10-13.
4. Fayɓe, honɗun Allah faalanaa on ?
Yahuwah no faalaa yo on welto. Ko sabu ɗun o jonniri on waaju ko nafata on ka fewndaare mon. Himo faalaa yo on heɓu faamu mawɓe mon ɓen (Koloosi 3:20). Yahuwah no faalaa kadi, si hiɗon waɗude goɗɗun fii makko hara ko e hoore weltaare mon. — Janngee Waajotooɗo on 11:9—12:1, TMN ; Matta 19:13-15 ; 21:15, 16.
5. Mawɓe, honno ɓiɓɓe mon ɓen heɓirta weltaare ?
Hiɗon haani gollude fii no ɓe heɓira ko ɓe ɲaama, ko ɓe watto e ka ɓe hoɗa (1 Timotee 5:8). Hiɗon haani kadi jannude ɓe fii Allah, fii no ɓe heɓira weltaare (Efeesi 6:4). Wano yiɗirɗon Allah non, ko non paykoy mon koy kadi yiɗirta mo. Si hiɗon jokki sariyaaji Allah ɗin fii jannugol paykoy mon koy, ɓe wonay ɗoftiiɓe Allah. — Janngee Yaɲɲannde sariyaaji ɗin 6:4, TMN ; 2 Timotee 3:15.
Nafay ɓiɓɓe mon ɓen si on wallitike ɓe. Kono hiɗon haani okkude ɓe needi. Ko ɗun danndoyta ɓe, walloya ɓe, ɓe heɓa moƴƴere e weltaare (Tindi 22:15, TMN). Kono needi ndin wonaa yo sattu kadi haa tampina ɓe. — Janngee Koloosi 3:21.
Seedeeɓe Yahuwah ɓen no sennditude defte buy ko wallata jooma ɓeynguure e fayɓe. Ɗen defte no holli sariyaaji Allah ɗin. — Janngee Zabuura 19:7, 11, TMN.
Ɓeydee janngugol
Hooloree Allah fii heɓugol weltaare ka dewgal mon
Huutorgol lanndaale ɗiɗi wallay on ka dewgal mon.
Jittugol satteendi
No gerdirton non no senndindiri hakkunde dewgal kelɗungal e wondungal e weltaare e dewgal jaasungal e yoomungal.


text:
Dewgal
Dewgal (maa desal) ko gondigal debbo e gorko aadanaangal, humeteengal e yeeso sariya. Si gorko humanii debbo, ɗum no wi'ee kadi o resii debbo maa o ɓaŋii maa o dewlii. Fulɓe ina joganii ɗum karfeeje heewɗe. Humugol dewgal no seerta, foti ko tuugaade e leñol, e diina, e aadaaji, e leydi, e jamaanu. Hino waawi kadi senndindireede hakkunde jommbugal finaa-tawaa e jommbugal laamu, wi'eteengal kadi jommbugal siwil. E ngal ɗon, ko e yeeso jooɗaniiɗo laamu, e nder huɓeere laamu, wano suudu lameeri maa suudu hooreejo saare.
Si ko dewgal finaa-tawaa, ko nii ngal humirtee e nokkuuje Fulɓe:
Loowdi
- 1 Fuuta Jaloo
- 2 Fuuta Tooro
- 2.1 Kumal
- 2.2 Kurtungu
- 2.3 Piye
- 2.4 Cuuɗoygol jommbaajo
- 2.5 Lootgol jommbaajo
- 2.6 Duwaawu jignaaɓe
- 2.7 Baɗɗingol
- 2.8 Wiseede koondi
- 2.9 Lelnde
- 2.10 Njeenaari
- 2.11 Ñaam gawri
- 2.12 Woli boombi
- 2.13 Bula boombi
- 2.14 Dammbordu
- 2.15 Guppuli
- 2.16 Moorol jommbaajo
- 2.17 Calminoygol jommbaajo
- 2.18 Keɓgol hiraande
Fuuta Jaloo[taƴto | modifier le wikicode]
Desal, hina wi'ee kadi dewgal, genndal, jommbere, ƴettere, e ko nannde. Ko woowanoo ɓaawo ɗoo nun, hari ko mawɓe ɓen jommbanta suka mon on ka araande, ɓe suɓanoo mo sonnaajo makko arano on, walla le; ɓe wallondira e makko ka suɓagol jiwo on, si giiɗe maɓɓe ɗen arii hawrude e ka weli ɓe, ɓe ndaarana kisan no ɓe yaltinira goro.
Gorooje ɗen: toraare kala si gasay, dewgal kala si timmay, ko maa goro yaltinee laawi ɗuuɗuɗi, laawol kala e faandaare mun. Laawol aranol ngol; ko goro hunorɗe yaltintee, adadu majje on, ko goro sappo (10), woɓɓe waɗa saaku lamɗam, walla kore tew kosam, ekn. Ɗum ɗon fow naɓee ka mawɓe jiwo on fii hunagol laawol, ɓe wi'a ɗum: "Ndaarir ɗum ɗatal", walla " Ƴeewude laawol", ekn. Ko e battane nden hunannde mawɓe suka on anndata si tawii "Jeyɓe jogaaki", ngam ɓe heɓa no ɓe addira gorooje hikkuɗe ɗon ɗen.
Laawol ɗimmol ngol; Ko Goro toraare yaltinntee , ko e ngol laawol ɗon woni ko mawɓe suka on torantoo sagataa maɓɓe on, jiwo ɓeya on, si ɓe okkii, haray gila nden ñannde, haa woni tuma dewgal ngal taatike woo, kañum torondirɓe ɓe ɓen (gorun kun e deyun kun), haanaa yiidude, sakko yewta, fija-jala! Ɗum ko ko haɗaa,, tuma kala nde jiwo on nani hito suka on; o dogay o suuɗoo, si tawii le ko bee ɓe yiida; haray ko maa si goɗɗo lombi... Mawɓe jiwo on senndana bolondaa on goroojo ɗen, ɓe waɗana mawɓe ɓen e kawte ɗen feƴƴere, ndeya feƴƴere; ɓe sennditana ɓeenguure nden e hedditiiɓe ɓen.
Ñalaande nden: Si ɗum fow feƴƴii, ñalaande desal ngal waɗee, jamaa on hollitee, suka on waɗa dolokke baaba, e hudere yumma, o holtina jommba jiwo, maaro defee, lacciree surtinee, njaram hebilee, teewu defee... Haaju on waɗa, pinka fettinee, ñi'e sennditee, hoɓɓe wernee, jommba ɗowtitee, seleli yimee, hoɗo ngon nantondira welo-welo.
Fuuta Tooro[taƴto | modifier le wikicode]
E nder reedu Fuuta Tooro, diiwaan biyeteeɗo Boosoya, e wuro wiyeteengo Kayhayɗi, dewgal banndiraagal ko nii yahranno: Resondirta ko ɓiɓɓe baaba, resondirta ko ɓiɓɓe yumma (remmeraaɓe), resondirta ko denɗiraaɓe, resondirta ko fotɓe jibinannde, resondirta ko fasiraaɓe. So tawii ɓiɗɗo debbo jibinaama tan, o nangante bandiiko, wiyee ɓiɗɗo gorko haɓɓi e makko tekkere. Walla o haɓɓanaama e makko tekkere.
Holno ɗum yahratnoo?
So wiyaama debbo heɓtiima (jibinii) tan, banndiraaɓe kala ngaran salminde mo. So tawii andaama ko ɓiɗɗo debbo o heɓi, gooto e rewɓe ɓee, tawa ko gorgilaaɗo, walla yummiraaɗo cawndiiɗo, walla jom suudu kaawiraaɗo, seelta ceeltol e comcol mum, o haɓɓa e jungel tiggu oo. Nii woni o nanganii ngel ɓiyiiko gorko. Tuggi oon sahaa haa nde sukaaɓe ɓee mawnoyta, ɓiɗɗo gorko gotɗo biyɗo ene yiɗi cukalel dewel ngel kala, jaabatee ko o ƴamaaɗo, walla ko o gadaaɗo. Jinnaaɓe ɓiɗɗo gorko kaɓɓanaaɗo tekkere oo ene kollira yiɗde mum en e geɗe kala, ngam siiftinde aadi maɓɓe.
So tawii Alla waɗii suka debbo o yontii naatde dewgal, ƴamal ngal waɗtee goonga : ñuumbordi addee to yumma makko, heen huunde feccee e bandiraaɓe ɓadiiɓe, wiyee kaariyel rokkaama kaari. Nafoore addee, ɗum woni hujjaaji ko wayi no koltu debbo oo, wutte baaba e wutte yumma, ekn. Doŋngal lahal ene waawi ardude e nafoore, kono kadi ene waawi arde baŋnge: ɗuum soomii ko lehe ƴeekiraaɓe e caabune esiraaɓe. Ƴeekiraaɗo kala e esiraaɗo kala ene fondaa ko addata. Ƴeekiraaɗo gardiiɗo geɗe kala oo noon, ko dokkaaɗo suudu oo : oon wiyetee joom suudu. Rokkeede suudu, ko bannde gorko subaaɗe ma e baŋnge dewol walla gorol yo a won mawɗo ƴeekiraaɓe, ndañaa geɗal keertingal gila e dewgal, haa e innde, ekn.
Kumal[taƴto | modifier le wikicode]
Ko ɗuum woni dewgal. Dagnata dewgal noon ko teŋe. Teŋe ɗee ene wona jawdi ndariindi, ene wona kaalis, ekn. Ndiin jawdi ko debbo oo tan jeyi ndi. Ndi feccetaake etee ndi rokketaake. Debbo oo wiyee humdanaama e gorko. O daganiima mo e yeeso Alla e jeese juulɓe. Hay so taawii dewgal humaama hakkunde debbo e gorko, e nder Fuuta, aadaaji goɗɗi ene ngoodi potɗi rewreede haa gorko heɓa debbo muuɗum:
Naamnitirɗi ummoo to galle gorko faya galle debbo: ko ɗum kaalis newnoowo garal debbo galle gorko mum. Koreeji debbo o e gorko oo njooɗodoo, kaalda, taƴa ñalngu ngu debbo oo hurtotoo.
Kurtungu[taƴto | modifier le wikicode]
Ko ñalngu ngu debbo ummotoo to galle baaba mum, suudu neene mum, faya suudu mum, galle gorko mum. Ñalngu nguu ine wiyee ndiftungu e heen e diiwaanuuji, walla kadi cuddungu.
Ñalnde e suudu : Ňalawma kurtungu nguu, debbo ñallata ko e suudu kaŋko e giƴiraaɓe makko. Hakke doole jiknaaɓe makko to tolnii, ɓe kirsanee, walla ɓe ndefanee, walla ɓe mbeltinee no wayi wayde kala.
Piye[taƴto | modifier le wikicode]
Yumma mum jommbaajo maa jommbajjo nodda banndum en, so tawii o nootaama o fiyanee kaalis. So piye ɗee ndentii, kaalis o hiisee, kinɗe limtee, gooto heen kala rokkee feccere mum. Piye goɗɗe ene piyee tawi hiiri, ɗe mbiyetee ko cord i: ko comci daneeji ɗi jombaajo dammbortoo ɗii keettatee heen.
Cuuɗoygol jommbaajo[taƴto | modifier le wikicode]
So tawii giyiraaɓe ɓe ndañii no ɓe puuntiri mawɓe ñalluɓe e galle oo, ɓe nawat debbo oo, ɓe cuuɗoya mo. So hiirii haa waktu kurtungu yontii, fedde gorko oo naata e wuro ene yiiloo debbo mum. Fedde debbo o wiya yo ɓe njeen ɓe no ɓe ngartiroya jombaajo. So ɓe keɓii njeenaari maɓɓe, ɓe njaha ɓe ngartiroya jommbaajo: ɗuum ko huunde e hujjaaji maɓɓe.
Lootgol jommbaajo[taƴto | modifier le wikicode]
So taawii jommbaajo artiraama galle baaba mum oon saanga o lootee. Lootata mo ko rewɓe aaɓɓe, ɓe nganndiraaka cuutule walla ceerle ekn. So o lootaama haa gasii, o ɓoornee comci ngaaɓɗi, walla comci ganni ɗi ɓoornetaake so wonaa e ñalɗi moƴƴi bayɗi hono yaŋnge walla innde, ekn.
Duwaawu jignaaɓe[taƴto | modifier le wikicode]
Jommbaajo hade mum yahde galle gorko mum maa o wayninee. Jignaaɓe makko mbaajoo mo no debbo jooɗirtoo e nder galle, e nder suudu, no o wonndirta e esiraaɓe e ƴeekiraaɓe e banndiraaɓe gorko no potiri. So ɗuum ɓennii, ɓe nduwanoo mo hade makko yaltude galle.
Baɗɗingol[taƴto | modifier le wikicode]
So tawii yahdu yontii, dendiraaɓe (ɓiɗɓe gorgilaaɓe) ngara waɗɗinde kaliifa (ɓiy kaawiraaɗo) mum en. Waɗɗinde noon ene siforoo nii:
- Waɗɗinde e keeci (wammbude); - Waɗɗinde e daabaa (mbabba, walla puccu, walla ngaari, ekn) ; - Baɗɗingol oo sahaa jooni noon ko e oto no waawii siforaade fof.
So tawii denɗiraaɗo waɗɗinii denɗum haa o yettinii mo damal galle gorko, e oon sahaa, o wiya debbo tellotaako, saka naata galle so wonaa o tottee mbaɗɗinirdi makko. Ɗuum fawii e ko fawi gorko oo, tawi kadi ene hawri e baawal mum. Mbaɗɗinirdi ko huunde e hujjaaji Fuuta.
Wiseede koondi[taƴto | modifier le wikicode]
So debbo naatnaama galle gorko, tawat yumma mum gorko o, walla gooto e jignaaɓe makko rewɓe ene jooɗii, ene porti koyɗe mum , o addee, o lelnee e dow koyɗe hee. Tawa oon saanga gaweeje loowaama e lehel walla e battu. So jommbaajo lelnaama, gawri ndii wisee e makko, awluɓe walla ñeeñɓe ene njima, ene nduwoo : “yoo koondi mal mo, yoo mal jommbaajo, no maldunoo adinooɓe mo e suudu nii.”
Lelnde[taƴto | modifier le wikicode]
So tawii lelnde yontii, addunooɓe jommbaajo koota galleeji mum en, haa heddoo dammboowo (walla dammbooɓe). Ko ɓeen ngondata e debbo jommbiniiɗo oo haa nde o dammbitii fof (nde o yalti e suudu). Comci daneeji debbo mboomri heewi dammboraade.
Njeenaari[taƴto | modifier le wikicode]
So debbo leliima haa tawaama ko o suka, gorko ene joganii mo njeenaari. Njeenaari ndi, heewi ko sorneede e les ngaflaawu. So yahii haa weetii, kanko gorko oo, ko waawi yeende debbo makko kala, jignaaɓe maɓɓe e wanndiraaɓe makko rewɓe ene mbaawi fawde heen goɗɗum.
Ñaam gawri[taƴto | modifier le wikicode]
Ñalawma gadano debbo waali e galle gorko mum, so o finii, kanko e fedde makko kala ɓe njaɓataa ñaamde so wonaa ɓe njeena. Ndiin njeenaari wiyetee ko ñaam gawri. So tawii ɓe keɓii ndiin njeenaari haa timmii, oon saanga ɓe ɓattinee kacitaari (ene wona gosi, walla teewu, walla kafe, ekn) ɓe ñaama.
Woli boombi[taƴto | modifier le wikicode]
So kaccitaaje ɓennii, fedde debbo naamdo woli mum. Woli wonatnoo ko kaaƴe pijirteeɗe. Kono woli boombi ko tanngal walla mbiskit fijirtee, heen huunde ñaamee.
Bula boombi[taƴto | modifier le wikicode]
Bula oo ne ko hujjaaji ɗi mboomri cuddaandi fof rokkata fedde mum. Ko gorko oo yaltinta ɗiin hujjaaji.
Dammbordu[taƴto | modifier le wikicode]
Ko ñaldi ɗi debbo wonata e suudu (balɗe tati, walla balɗe jeeɗiɗi, walla lewru), wiyee ko o dambiiɗo. Omo ɓoornii comci jommbaajo (Daneeji wonande mboomri), omo muurnii tuggi dow hoore makko haa heɓi koyɗe makko. Yeeso makko omo muurni heen ɓurtungal. So tawii o wonndi ko e fedde makko, o wedditto ɓurtungal ngal e hoore makko. So o nanii teppe neɗɗo, o artira ngal e yeeso makko. Gorko makko, kañum e fedde mum, e banndum en, kala e muuɗum en jiɗɗo yiyde yeeso makko, maa oon yeena mo: ɗuum woni ñoortirɗi, wiyee o ñoortii mo.
Guppuli[taƴto | modifier le wikicode]
So debbo dammbiima haa o dammbitiima, fedde makko jiiɓa ɓakkere (jooni ko conndi farin heewi waɗeede), ɓe naata e wuro, eɓe njiyloo fedde gorko oo. Kala heen mo ɓe njiyi, ɓe muulat e muuɗum ɓakkere ndee. Ɓeen ne, ndidda ɓe, mo ɓe keɓtii kala ɓe njoftoo, walla ɓe piya. So ñalawma oo woɗɗi noon, ɓe ndenndina comci ɗii kala, ɓe tottee caabune, ɓe tiindoo maayo walla woyndu. Ɓe ñalla wuppude haa hiira, ɓe ndoontoo guppirɗe maɓɓe ɓe ngarta wuro. Tawa oon sahaa, e galle gorko ɗoo, ɓe kirsanaama, ɓe ndefanaama barmeeji gosi e teewu. No ɓe njettotoo to galle ɗoo tawat barmeeji ɗii ndeftaama. So ɓe njettiima, ɓe ndootoo guppirɗi maɓɓe damal galle, ɓe ndoora fijirde: “Yaay addu ko ndefanno-ɗaa cukalel! Yaay kay moɗii.” Lehe ndottee, leece mbertee, ɓe ɓadinee ɓe ñaama.
Moorol jommbaajo[taƴto | modifier le wikicode]
So jommbaajo dammbitiima, o ɓoorii daneeji ɗi o ɓoorninoo ɗii, e oon sahaa, o firta muggi ɗi o waɗananoo ñalnde o ñalli e suudu. Gayi, walla ndammiri kirsee, payane cagginee, o ñalla e moorol. Moorol ngol noon heewi moorde ɗum ko neeno caɗtidiiɗo jignaaɓe debbo oo. Omo juuree kaalisaaji, haa e comci, tuggi nde o fuɗɗi haa nde moorol ngol joofi kala. So moorol joofi, teppugol fuɗɗo. Ɗuum ko ciŋkal moorol ngol: ñaaƴe, kaaje, korbuuje, kulaalaatuuje, kanne ñootee e dow jubbi hee. So tawii o gaynii teppude, o lootoo, o sinnkoo, o ɓoornoo comci gaaɓɗi, comci ganni, comci goobaaɗi biyeteeɗi takkaaji, ɗi ɓoornetaake so wonaa e ñalɗi baaɗi no yaŋnge, walla innde, ekn.
Calminoygol jommbaajo[taƴto | modifier le wikicode]
So debbo dammbitiima, omo salminoya galleeji banndiraaɓe. Nguun ñalngu ne kadi o ɓoornoto ko comci gaaɓɗi, o muurnoo wudere goobaande yahdunde e ciŋkal makko ngal. Oon sahaa, omo yahda e ñeeñɓe, omo yahda e huunde e sehilaaɓe makko walla bandiiko en. Ene hasii, to ɓe njettii kala, ɓe teddinte, ɓeen nduwoo yo Alla waɗ barke e dewgal ngal, wooda kadi ko ɓe ndokkaa ko feewti e ndewaagu (cuuraay, walla ɗaɗi, ekn).
Keɓgol hiraande[taƴto | modifier le wikicode]
Debbo dammbitiima haa salminoyii, o waɗta yaltude boowal. E oon sahaa, omo waawi rokkeede hiraande makko, kono kadi omo waawi waɗeede koɗo haa ɓooya. Ɗuum ko tawii o hurtii ko galle esiiko en. So tawii gorko jogii ko nokku mum, so o dammbitiima tan o ɓamat hiraande makko.
Ɗuum wonii ko keblu-mi, ko haaɗi e ganndal am e dewgal Haal pulaar en. Miijo ngo hiisii tan ko diiwaan Boosoya ɗo nganndu-mi, njeyaa-mi ɗoo. Ene gasa tawa e nder oon diiwaan dewle kala njahraani noon; so ɗuum woonii, ko ñiŋaa heen fof ko ɓeydaari wonanta en. Hakkile gooto yonataa, ngooɗoo wiɗto ko jubbande tan e ko feewti e nguurdam renndo fulɓe. Ene yiɗaa, so newiima to Alla, nde wiɗtooji goɗɗi mbaɗatee, e fannuuji ɓurɗi yaajde.


text:
HEBLOOJI
Tuggi ñalnde 1 lewru Mee haa 19 lewru Suwee 2014, Goomu Heblo Sifaa Hanki Pinal Hannde yuɓɓinii heblo yowitiingo e NJUƁƁUDI PELLE E YIILO MUMEN. Ngoo heblo eɓɓaanaa ko terɗe Pelle Pinal dillooje ɗoo e Nuwaasoot, tawi kadi ko kanum en naamnii, caggal nde Sifaa hesɗitini jokkondiral mum e majje. Saabinoo ngool kesɗitingol noon ko teskanoode pelle ɗee ene ndilla baŋ-yoo-baŋ e nder Nuwaasoot kono njokkondiraani. Yanti heen kadi, ene ɗaminanoo so jokkondiral ngal waɗii maa waɗ nafooje sabu fedde fof waasataa ko waawi ko ɗeya mbaawaa, walla ko jogii tawi ɗeya pelle ngalaa. e nder ɗuum noon maa timmitinodiral wood, fedde fof woodako walliti pelle goɗɗe ɗee, fedde fof kadi wooda ko heɓi e pelle keddiiɗe ɗee.
Pelle noogaas e ɗiɗi nootitiima e ngoo heblo tawi haralde ndee inniraa ko UMAR BAH MBOYNA. haralleeɓe mawɓe mbaawii addude heen ballal mumen. Ene heen, mawɗo men Bookar Aamadu Bah gardiiɗo Jaaynde FOOYRE ƁAMTAARE. O yeewtanii en ko fayti e gannde kese e kuutoragol mumen e nder Pulaar, walla mbiyen naatnugol Pulaar r nder internet. Saabii ɗuum noon ko yenaneede en, hankadi, en potaani haaɗde tan e NJANNGEN PULAAR, eɗen poti kadi ɓeydude heen NJANNGIREN PULAAR. Musiɗɗo goɗɗo gadduɗo heen ballal mum ko Jibriil Soh, liggotooɗo to fedde adunayankoore wiyateende FNUAP (Fonds des Nations Unies pour la Population) woni Fedde Dowlaaji Dentuɗi Daraniinde kala ko fayti e Ɓesnguuji. Ceerno Soh naatani en ko e fannu jowitiiɗo e no ngalu heɓirtee so fedde dariima heɓtinaama e laamu. E nder ɗuum, o rokkii en alluwal baɗngal doggol pelle e liggorɗe dokkooje ngaluuji e gooto heen fof kadi, fannu mo yahri e sarɗiiji fawi heen.
Hebletenooɓe ɓee kollitii weltaare mumen e ko waɗaa koo. Gooto e maɓɓe fof kadi ene foti ruɗtinde e fedde mumko heɓi e ganndal koo, te maa goomu rewindo darne mbele ƴeewtoo ko ɓe ngollotoo koo tawi fayndaare ndee ko timmitinde, so woodii ko ŋakki. Heblooji ɗii noon ene njokki, e oo sahaa ngon ɗen ko e fannu KARALLAAGAL HIRJINO E KARALLAAGAL MAGO/En ñaagiima duwaawu mbele Alla waɗa moƴƴere.
Malal Sammba Gise


text:
LAPPOL HIRJINO TO GORGOL E GIDIMAKA
Tuggi ñalnde 22 haa 31 Lewru Mee 2014, Sifaa Hanki Pinal Hannde yuɓɓinii Lappol Hirjino fayde Diiwaan Gorgol e Diiwaan Gidimaka. Diiwaan heen fof ko gure ɗiɗi cuɓaa e mum ngam waɗde hirjino yowitiingo e REWINDO DEBBO CIWIIƊO, kanum e DOKKIRGOL ƳIIƳAM.
Ɗii hirjinooji mbaɗaa ko e ballondiral e fedde adunayankoore wiyateende FNUAP (Fonds des Nations Unies pour la Population) woni Fedde Dowlaaji Dentuɗi Daraniinde kala ko fayti e Ɓesnguuji. Magooji, jimɗi e jime mbaɗaama heen.
Saabii ngoo hirjino noon ko teskaaade, ɗo ɓuri heewde e nder dowri hee, rewindo rewɓe sowiiɓe en welsindaa. Haa ko ɗuum waɗi caɗeele ene kawree e sahaa jibingol. Debbo wiya ko so sowiima, yootaƴ karnal wiciti, lebbi tati fof yaha to Cafroowo ngam ƴeewa ngonka mum, so won leɗɗe foti rokkeede rokkee, so won tinndinooje walla jeertinooje foti waɗaneede kadi waɗanee.
To bannge dokkirgol ƴiiƴam, saabii ngoo hirjino ko caɗeele teskeede, tawi ene e majje waasde anndude GOOMU ƳIIƳAM mum. Yanti heen ko siftinde yimɓe ɓee wonde ƴiiƴam anndaa leñol, anndaa hinnde, anndaanguru ɓanndu. Ɓe njiydaa leƴƴi ene mbaawi nanndude Goomu ƴiiƴam, jiyduɓe leñol walla nii enɗam ene mbaawi seertude Goomuuji ƴiiƴam.
Ene e ko faamaa e golle ɗee : neɗɗo fof ene foti anndude Goomu Ƴiiƴam mum. E ngaan sahnga, omo waawi faabaade neɗɗo katojinɗo heen tawa leelaani, so tawii ko kanko hatojini heen kadi goɗɗo ene waawi faabaade mo ko yaaccii.
Goɗɗum ko faamaa heen ko neɗɗo fof ene foti rewindaande cellal mum haa teeŋti e rewɓe sowiiɓe. E nder ɗuum faamaama debbo, so sowiima ene foti ustude liggeyaaji muusɗi walla ƴeftude ko teddi. Yanti heen kadi ene foti ɓadaade safrooɓe ɗowtoo jamirooje mumen. Kono hay so noddaaka, lebbi tati fof ene foti yahde suudu safrirdu ngam rewindaade cellal mum. Yanti heen ko alaa e sago o teddina laaɓal, o tewoo.
Malal Sammba Gise


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: mai 2015
Burkina – koolol « Pulaaku » ngol hikka 2015, rerɗinii wondingal jamaaji ɗin
Ko ka wi’etee ɗon CENASA woni ko koolol (Festival) tataɓol ngol waɗiraa e lesdi Burkina hakkunde 23 e 24 Maayuhu 2015, e dow tiitoonde « Pinal ngal, ko ko duncitoree ka wondirgol deeƴere hakkunde mofte ɗen » (la culture au service de la coexistence pacifique entre les communautés).
Miijo no limgal fulɓe newora
Ɓaawo min janngii ɓataake mawɗo Tijaan Mbaalo fii limgal e keeweendi haalooɓe Fulfulde / Pulaar, men tawno ndee toɓɓere LIMGAL FULƁE, maa keeweendi Fulɓe, ko e toɓɓe ɓurɗe himmude ɗe pot-ɗen daranaade, ɗuum waɗi min meeɗii waɓɓude e TPI yo immano ndee toɓɓere, eɗen nana limooje janteteeɗe ɗe njaɓnaaki, yimɓe men kadi ko ɗeen ɓe pillotoo e binndi e haala maɓɓe, hulɓinii heen ko geɗe ɗiɗi:
Tolno Keeweendi Fulɓe he winndere ndee
Banndiraaɓe tedduɓe, enen poti daraade e dadaade haa ngannden limngal keeweendi Fulɓe he winndere /adunaaru ndee no foti, mino anndi ko gollal caɗtungal waɗde, kono so en pellitii ina waawi wonde, ngam enen ǌoganii ɗum ganndal e mbaawka e kaɗtanɗe e kaɓorɗe ballitooje en he waawde ngal siinude, ngam kala ngenndi ndi Fulɓe ngoni eɓe ǌogii ɗoon pedle, foti ko pedle daraniiɗe ɓamtaare leñol walla ko pedle daraniiɗe nafoore nokku oo foti ko pedle wuro maa ko pedle diine.
E ko ɗemngal men ŋakkiri ka gannde kese?
Fii kala non en firiino ko ɗuuɗi e ɗemngal Fulfulde, haɗataa hollen ko ɗemngal ngal lelliri /ŋakkiri kon ka gannde kese! Sabu si en haalii goongo, en wi’ay golle no heddii taho haa Pulaar gayna naatirde e gannde kese ɗen no haaniri!
Fenwdo hannde, Pulaar hino haani taweede e dunce ɗuuɗuɗe ngam ɗemngal ngal woowee ka gannde kese, wano:


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Faransee ngal faaborike ɗemngal Fulfulde ngal kelme e konnguɗi ɗuuɗuɗi. Winnduɗo on hino yeewti e ɗum haa siforii Pular ngal ɗemngal « maayngal »!
Kono mo taskike winndannde nden, o taway jom kuɗol ngol hino ukkindiri hakkunde ɗemngal maayngal e ɗemngal muynaangal (mother language/langue maternelle)! Ko ɗum waɗi haa ƴettu-mi karambol; tawde kadi ko mi gooto e winndooɓe Pular wiƴƴitoo ko yowitii e ɗemɗe afrikaanje ɗen, ngam ɓanginnde seeɗa e ɓamtal Fulfulde fii no mi daɗndira sugu ɓen jogiiɓe miijooji taafiɗugol/jaasugol ɗemngal Fulfulde ngal, hollaɓe wonaa no ɓe sikkiri non, « Pulaar kay ko ɗemngal », goonga Baaba Maal.
Ko mo jannganii P.-F. Lacroix ka winndannde makko « Remarques préliminaires à une étude des emprunts arabes en peul » (1967), o anndata ko haa honto Arabre nden alɗiniri Fulfulde nden
Mi yeddaa wonde Pular ngal ngal hino luɓoo kelme e konnguɗi ka ɗemngal Faransee, kono ɗum ko ko hawri si eɓɓindiraama e ko ngal luɓotoo kon ka ɗemngal Arabu. Arabu hino faaborii Fulfulde kelme e konnguɗi alɗuɗi. Ko mo jannganii P.-F. Lacroix (1967) ka winndannde makko « Remarques préliminaires à une étude des emprunts arabes en peul », o anndata ko haa honto Arabu alɗiniri Fulfulde, hara wanaa ko woɓɓe sikkata ɗum e Faransee on.
Ko ɓuri heewude kon, Pullo on ko inɗe ɗe anndaaka ɗen ka fulfulde woni ko luɓotoo (faransiire nden)
DEMBA PAMANTA(2000), ka tiitoraande makko emprunts lexicaux peuls au français, holluno wonnde « Ko ɓuri heewude kon, Pullo on ko inɗe ɗe anndaaka ɗen ka fulfulde woni ko luɓotoo (faransee on), sabu tawde ko ɗe inɗe kese, malla/maa o teertorii innde fulfulde nden sabu luɓaande nden ka faransee ».
Si en taskike kelme fulfulde luɓaaɗe ɗen ka faransee, en taway ko ɓuri heewude kon e majje, hino jogii iwdi mun ndin ka ɗemngal Fulfulde, e piide misal:
kelem luaaɗe ɗen ka faransee luɓoraaka sabu waaseede firo majje ka fulfulde, ko sabu teertagol iwdi majje ɗen fii kelme luɓaaɗe ɗen
awiyon (avion), rondiisiman (arrondissement), kartiyee (quartier), ekn fow ko luɓaa-ɗum ka faransee. Kono non hiɗe mari iwdi majje ɗen ka Fulfulde. « Awiyon » ko laana-wiirooha walla wiirooha wi’etee ka Pular, kartiyee noddiree teekun, rondiisiman wi’ee doŋre.
Ɗum holli, kelem luaaɗe ɗen ka faransee ɗoo, luɓoraaka sabu waaseede firo majje ka fulfulde, ko sabu teertagol iwdi majje ɗen fii kelme luɓaaɗe ɗen.
Kono wano kelme taabal (table), e gaarwatir « gare voiture » (gare routière), ekn fow ko luɓaa-ɗum e ɗemngal faransi ngal, sabu waaseede maanaa majje on ka ɗemngal Pular.
Faransiiɓe ɓen luɓike helmere « boowal » nden ka ɗemngal Pular fii innugol nokkuure yaajunde.
Maandi-nen non, faransee on kadi hino luɓii pular ngal yoga e kelem, ɗen ko wano « boowal », nde gaynaakooɓe ɓen noddirta non werde wurooji maɓɓe ɗin. Faransiiɓe ɓen luɓike helmere « boowal » nden ka ɗemngal Pular fii innugol nokkuure yaajunde. Mo naatii ka caggitorɗe maɓɓe (fanransi en), o taway ton helmere « boowal » nden hino winndiraa nii « bowal », e wonndeje, ɓe maandinay wonde helmere nden ko eggaande e Pular, ɓe wi’a: « mot peul » (helmere pular).
« hiɗen majjaa wonde konnguɗi afriknaaji heewuɗi hino wallitora tabital ɗemngal moliyeer (faransi) ngal»
Miɗo felliti hiɓe luɓori non kadi kelme goo e ɗemɗe afriknaaje goo. Yeewtere nde TV5 waɗunoo e saa’i goo maandinno « hiɗen majjaa wonde konnguɗi afriknaaji heewuɗi hino wallitora tabital ɗemngal moliyeer (faransi) ngal ». Alain Rey kan wi’uno « nder 35.000 kelme faransee ɗen, ko yahata 5000 e majje ko luɓaaɗe », wano e ɗemɗe afriknaaje ɗen.
Seedee mun, ndaaren jaayɗe afriknaaje ɗen ka haala faransee, ma en taw ton kelme heewuɗe luɓaaɗe e ɗemɗe afrik ɗen, kelme tawayɗe ko iwdi afrik waɗtaa faransi, alɗini ɗemngal moliyeer ngal.
E nder winndannde wootere nden, jom kuɗol ngol hino lamnditoo, si tawii faransee on hino battinnde e ɗemɗe winndereyanke ɗen, tawayɗe ko alɗuɗe, ko wi’eten e ɗemɗe afrik « maayɗe » ɗen ?
Ka ɗemɗiyankaagal, ɗemngal « maayngal », ko kala haala yeewteteeka hakkunde leñol maa fedde heeriinde.
Ko ɗoo woni faayere nden ! Ko sabu ngal lamndal kadi waɗi haa mi ƴettu karambol fii ɓanngingol ko yowitii e Pular ngal.
Ko adii kon taho, ko maa fensiten ko woni ɗemngal maayngal (vernacular language/langue vernaculaire), annden ko honɗe woni ɗemɗe « maayɗe » ɗen afrik?
Ka ɗemɗiyankaagal, ɗemngal « maayngal », ko kala haala yeewteteeka hakkunde leñol maa fedde heeriinde.
Ɗemngal « maayngal », ko ɗemngal ngal yimɓe seeɗaaɓe wowlata e nokku faaɗuɗo heeriiɗo. Fulfulde non wonaa non woniri.
Wiktionary kan wi’i : « ɗemngal maayngal, ko ɗemngal jeyaangal e diiwal maa leydi e yimɓe mun ».
Si en tuugike e ɗii fensitooji yawtuɗi, en faamay wonde ɗemngal « maayngal », ko ɗemngal ngal yimɓe seeɗaaɓe wowlata e nokku faaɗuɗo heeriiɗo. Fulfulde non wonaa non woniri. Wano ciimtol ngol UNESCO yaltinno 1998 holluno, « ujune / miliyonji 82 yimɓe hino wowlude Pulaar e nder leyɗe 24 Afrik », ndee limoore non ko ko yawtaa, si en taskitike ɓeydaare jamaaji ɗin fewndo hannde.
Fulfulde ko ɗemngal wuurungal, wonaa « maayngal »
Ɗum ɗoo hino holla en wonde, Fulfulde ko ɗemngal wuurungal, wonaa « maayngal ». Seedee mun, hingal jogii doosgal (statut) ɗemngal leydi (national language/langue nationale) e nder leyɗe heewuɗe Afrik; wano Gine, Senegaal, Mali, Gambi, Burkina Fasoo, Sarlon, Benee, ekn.
Hino jeyaa e ko hollata en kadi wonde Fulfulde ko ɗemgal wuurungal, ko arata kon ley ɗoo:
Ø Fulɓe ɓen hino jogii finaa-tawaa winndaaɗo gila qarnu 17 ɓo on;
Ø Taariika / daartol Afrik huuɓngol ngol ko e ɗemɗe tati (3) afriknaaje tan firaa, ɗen woni : Kiswahili, hawsa e pulaar (fulfulde);
Ø Nanondiral Winndereyankeewal Hakkeeji Aaden ngal hino woodi e yamre pulaar;
Ø Fulfulde nden hino naati e gannde kese ɗen (teknolooji toɗɗiindi kabaaruuji e jokkondire). Fewndo hannde, ɗemngal Fulfulde ngal hino winndeede, yowiree ka internet e tiiɗnaare yarliraniiɓe ɓamtal ɗemngal ngal;
Ø Sarɗi woote (code électoral) ɗin Burkina Fasoo hino firaa e Fulfulde;
Ø Pulaar hino tawaa e ɗemɗe ngenndiije naatuɗe ɗen ka suudu batirdu (assemblée nationale) Senegaal.
Afrik ɗoo, ko « ɗemɗe seɓitiiɗe » maa « saatiiɗe mulude » fii mun wowletee ko ɓuri kon, fii joopagol ɗen ɗemɗe wi’eteeɗe « maayɗe ». Wano Gine, eɓɓoore ɗemɗe seɓitiiɗe ɗen moftii 13 ɗemɗe Ginenaaje seɓitiiɗe/saatiiɗe mulude ɗen, ɗen woni : Bajara, Baagaa Binari, Baagaa Koogaa, Baagaa Mannduuri, Wameey, Baagaa Sitemu, Basarii, Lanndumaa, Mani, Mbulungish, Naaluu, e Zi’alu.
Kono mo waɗtanii yiila, o taway ɗemɗe jeegoo (6) suɓaaɗe ɗen ko janngiree leydi Gine (ɗemɗe ngenndiije ɗen) hino huuɓiti ɗemɗe gine ɗen fow. Ko wano ɗum taweten e ɗeme « Baagaa » ɗen ; sabu hiɗe gasee siforeede caltuɗe ɗemngal gootal, ngal woni « Baagaa ». Tigi-tigi, ɗemɗe gine ɗen fow hino yiitida e jeegooje (6) ngeenddije ɗen.
Ka timmoode, en wi’ay si tawii hiɗen hulani ɗemngal fulfulde ngal mulugol, wonaa sabu ko tawi kon faransiire nden hino luɓa ngal kelme, ko ko tawi kon ɓiɓɓe leñol ngol e jooma fewjodal en softanaa immanagol no ɗemngal ngal waɗiree ɗemngal jannde e gannde.
Ko e yettude Allah ɗii ɓinɗi ɓanngiri.
Kuɗol: Tafsir BALDE
Mo Misiide


text:
Ko ɗo ngon-ɗaaDaarti kuftodinɗi
Daarti kuftodinɗi
Wolde Gaawol Suwees
Haa hannde en njaltaani Misra. E winndannde men yawtunde faatunde e Gaawol Suees, en njoopinooma heen wolde saabinoonde uddugol gaawol ngol fotde duuɓi …, nde Gamaal Abdel Naseer felliti waɗtude ngol jeyi leydi Misra. Jooni nduttano-ɗen wolde ndee, ngam ɓeydaade humpitaade sababuuji mayre, hol waddatnooɓe, hol nde yahri e hol batte mayre e gaawol hee e leyɗe kaɓatnooɗe ɗee.
Misra hannde ...
Caggal nde mut-ɗen e daartol goɗɗungol Misra, cuppito-ɗen hankadi ngam uddude ndee lowre yowitiinde e daartol Misra.
Misra ɓooyɗo : Dewe, aada, gannde
En ngardiino e daartol men Misra Ɓooyɗo haa ɗoo : "... So tawii ko e ñalɗi mbelemma, ko sanngara e teewu. Liɗɗi ɗii e teewu nguu e ndiwri ndii moomete lamɗam, yoornee, caggal ɗum sahee walla juɗee. Kala baawɗo kadi ina waawi waɗde gaaci e ngamri e ñalɗi mbelemma. Kuutorɗe gaaci maɓɓe ko bayli caggal ɗum liite. Aɓe njoginoo kadi pijirlooji keewɗi. Alɗuɓe ɓee ina njahatnoo raddo wallo befagol." Jooni njokken
Misra ɓooyɗo :Yonta hakkundeejo
En ngardiino e daartol men Misra Ɓooyɗo haa ɗoo : "E yonta iidii laamgalle Misranaaɓe ndarni laawol njulaagu feewde Nubi ngam heɓde toon kaŋŋe e cuuraay. Ko noon ɓe mbaɗdiri e Palestiin njulaagu, hono no seedtortoo ɗum looɗe petroŋ palestiinnaɓe taweteeɗe e genaale firawna en, e yonta laamsuudu adanngu." Jooni njokken
Misra ɓooyɗo
Mbalndi Misra ɓooyɗo ko Afrik rewo, takko powle ɗiɗi maayo Niil ɗee fof, ɗo Misra hannde oo woni ɗoo tan. Misra ɓooyɗo foti jibineede ko hedde duuɓi 3000 ko idii Iisaa (hedde duuɓi 5 000 hannde). Misra ɓooyɗo heɓi kaaɗtudi mum ko e Laamaandi Kesiri, hade mum deestoraade seeɗa seeɗa. Konuuji leyɗe keewɗe njanii e mayri e ciltirɗi laamuuji firwawna en, joofɗi hedde duuɓi 30 ko idii Iisaa, nde Laamaandi Ruumaan en (Romains) keɓti leydi ndii, jiimi ɗum.
Hitler : kaaɗi mawngu
Haa hannde geɗe Hitler gasdaani jangteede. Eɗen nganndi, ndeen o anndii hankadi ko o jogorɗo naatde juuɗe konu Riisi e gardagol Seneraal mo “moɗaani ñale” biyeteeɗo Jukov, Hitler war ɓesngu mum, wartii, hoto “añɓe mum koynude ɗum”. Ndeke, e nder kaaɗi makko mawngu ɓurtuɗi, hay leydi makko, hono Almaañ, fotaani heddaade caggal makko.
FBI e Martin Luther King
Ndeke FBI meeɗiino winndude Martin Luther King ngam etaade hulɓinde ɗum. Oon ɓataake yiytaa ko ko ɓooyaani koo. Yiyti mo ko ɓiɗtoowo gooto ine wiyee Bervely Gage, saakti mo e lowre internet jaaynde wiyeteende New York Times. Kanko ooɗoo debbo daartoowo, o wiyi « mi haawaama no feewi yiytude ɓataake oo fof, tawi alaa ko ittaa e mum hay huunde e nder kaayitaaji makko” (kaayitaaji neɗɗo goɗɗo mo o wiɗtatnoo geɗe mum, sirlu to Duttorɗe ngenndi).
Saamori Tuure
Almaami Saamori Tuure jibinaa ko hedde 1830 to Miñambaladugu nder leydi Gine hannde ndii. O foolaa ko to nokku ina wiyee Gelemu, nder Koddiwaar hannde oo. O sankii ko ñalnde 2 suwee 1900 to Jole, nder leydi Gabon hannde ndii. Ko kanko sosnoo laamaandi Wasulu, o dartii naatgol koloñaal Farayse e nder Afrik hirnaange.
Cukaagu Saamori Tuure
Saamori jibinaa ko hedde 1830 to Miñambaladugu (nokku gonɗo hannde to worgo Gine). Baaba makko ko julanke jula.
Warngo Caaroy : moƴƴere yoɓraande bonannde
Mi naniino, ko adii ɗuum, e nder jeewte elewaaji kaɓantonooɗi wellitaare e kitaale 70, haala warngo Caaroy walla Jaambareeɓe Caaroy ɓe ɓe njeeɓatnoo, aɓe njima, ɓe ɓe njiɗatnoo ñemmbude. Kono mi meeɗaano anndude tigi rigi hol ko addunoo warngo Caaroy. Ko hikka, duuɓi 40 caggal ko mbaɗtu-mi nande ɗuum, keɗii-mi yeewtere e RFI ina siimta ɗum.
Võ Nguyên Giáp : Seneraal mawɗo solɓitiima
Biyeteeɗo Seneraal Jiyap sankiima ñalnde aljumaa 4 oktoobar 2013, ina yahra e 102 hitaande.
Denndaangal waɗtunooɓe hakkille walla waɗɓe sahaa mum en e kitaale 70, ina nganndi, walla kam meeɗii nande haala seneraal Jiyap (Giap). Ndee innde nde sowtaa kala, yimɓe ciftorta ko koyeera koloñaal Farayse to leydi Wiyetnaam e hitaande 1954, to wuro ina wiyee “Jen Ben Fu” ...
29 mee 1968 : sahodinɓe Suwoyraat
Taaree mon ñallooɓe ñaamaani njaraani, pooftaani, kiira liggaade, mbaala ɗaanaaki e nder ɗii jammaaji jahɗi haa ngamotini, jammaaji cuurkooji ɓuuɓol, ñalawmaaji cuurkooji nguleeki, saabiiɓe buklet baklet mawɗo e nder lewru mee 1968; tuuma nde liggotooɓe MIFERMA (SNIM) pelliti filñitaade, nde paami koloñaal Farayse e kuutorgel mum Moktaar wul Daddah (laamɗo gadano leydi Muritani) ndaranii tan ko siiɓaade warñeende ɓiɗɓe ngenndi, e dow ko naftaani hay gabbel leydi Muritani.
Muritani, leydi jillondiral
Ndeke ina waɗɗii Muritaninaaɓe yeewtidde e teeyre ɗeeɗoo geɗe. Jillondiral ɓesngu Muritani haaɗaani tan e nder tirbiiji e leƴƴi, ngal diwtii ɗoon sibu ngal taccii keeri. Geɗe keewɗe daartol ina ceedtoo ɗum, ine heen dewgal hakkunde Jommbot Mbooc laamɗo Waalo e Emiir Tararsa.
Paul Marty hollitii e deftere winndi, tiitoriinde “les Tribus Maures et l’Islam” (1920), wonde ma a taw hoɗi e geejegol (Semaama) hee tan ko Tukuloor en e Hardaneeɓe-Safalɓe.
Koɗki Muritani : Hol ko woni heen goonga ?
E nder kewuuji jowitiiɗi e gure ganni, walla e jeewte tele, haa arti noon e emisiyoŋ biyeteeɗo « Aaraf waɗanak» (anndu leydi maa) mo tele keeriiɗo keɓtinaaɗo ko ɓooyaani yuɓɓinta, mi teskiima bannge no woorunoo e daartol Muritani ko ko mumaa walla dottaa. E nder ɗeen jeewte alaa fof ɗo daartol goonga goonga koɗki leydi ndii hollittee. Ko ɗuum waɗi ɓernde am deeƴataa so wonaa mi adda ballal am e ngol daartol, ballal ƴoogngal ko ɓuri teeŋtude e golle porfeseer daartol lolluɗo, hono Umar Kan mo iwdi mum woni wuro Daw wonngo e nder departemaa Magaama, e nder deftere mum tiitoriinde : njiimaandi fulɓe ngadanndi e dow Fuuta Tooro, tuggi Koli Tengella haa Almaami Abdul.
Tomaas Sankara
Banndiraaɓe, yeewtere men hannde toɗɗii ko nguurndam gooto e daarorɗe yontaaji, sagata timmuɗo basorɗo, keccel laaɓa juuɗe, jaayre e nder yontaaɓe.
E kuɗol Njaay Saydu Aamadu